Diari Oficial de la Generalitat Valenciana


Sumari del DOGV 5262, del 19-05-2006 (2006/5605)

ORDRE de 2 de maig de 2006, de la Conselleria d'Economia, Hisenda i Ocupació, per la qual es convoca i regula la concessió de les ajudes i subvencions públiques destinades al foment de l'ocupació de persones amb discapacitat per a l'exercici 2006.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5262

Data del DOGV
:   19-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5605


Data del document
:   02-05-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * ajuda pública
    * discapacitat
    * inserció professional
    * societat sense fins de lucre
    * ocupador
    * suport econòmic
    * professió independent
    * empresa privada
    * manteniment de l'ocupació
    * ajuda a l'ocupació
    * creació d'ocupació

ORDRE de 2 de maig de 2006, de la Conselleria d'Economia, Hisenda i Ocupació, per la qual es convoca i regula la concessió de les ajudes i subvencions públiques destinades al foment de l'ocupació de persones amb discapacitat per a l'exercici 2006. [2006/X5605]  
El Servici Valencià d'Ocupació i Formació (SERVEF), com a organisme autònom de la Conselleria d'Economia, Hisenda i Ocupació, és l'encarregat de l'impuls i l'execució de les polítiques actives d'ocupació en l'àmbit de la Comunitat Valenciana, desenvolupant la política d'ocupació en aquest àmbit dins de les orientacions generals de la política econòmica i en el marc de l'estratègia coordinada per a l'ocupació conforme a les directrius europees.  
Amb aquesta finalitat, la Generalitat Valenciana està posant en marxa una sèrie d'accions orientades a la inserció laboral dels treballadors amb discapacitat, tant en el marc de l'empresa ordinària com en l'àmbit de l'ocupació protegida, fomentant la creació d'ocupació autònoma i la millora de l'empleabilitat, potenciant al mateix temps el trànsit de l'ocupació protegida a l'empresa ordinària mitjançant diversos programes.  
Així, en el títol II, la present Orde arreplega els programes destinats a la integració de treballadors de centres especials d'ocupació entenent per això aquelles entitats públiques o privades, que poden tenir ànim de lucre o no tenir-ne, l'objectiu principal de les quals és la realització d'un treball productiu, i la seua finalitat la d'assegurar un ocupació remunerada a aquelles persones que, per la naturalesa de les minusvalideses, no poden exercir una activitat en condicions habituals, siga de forma temporal o definitiva, per la qual cosa les seues plantilles estan constituïdes almenys per un 70% de persones amb discapacitat, i es podrà cobrir la resta dels llocs per personal no discapacitat la contractació del qual resulte imprescindible per a l'exercici de les seues activitats. Els programes de creació, d'ampliació i de manteniment de llocs es regulen en el marc del que estableix l'Ordre de 16 d'octubre de 1998, del Ministeri de Treball i Afers Socials, que estableix les bases reguladores per a la concessió d'ajudes i de subvencions públiques destinades al foment de la seua integració laboral en centres especials d'ocupació i treball autònom, excepte l'ajuda de les .despeses financeres. destinades a subsidiar parcialment les despeses financeres generades com a conseqüència de les bestretes mensuals de l'ajuda de manteniment salarial i l'ajuda per a personal directiu que està dotada amb fons propis de la Generalitat Valenciana.  
Dins del mateix títol s'arrepleguen uns altres dos programes dotats amb fons propis de la Comunitat Valenciana, a saber: l'.Ocupació amb Suport en Centres Especials d'Ocupació., l'objectiu del qual és donar suport a la contractació de personal (i transitòriament de servicis) de suport laboral o psicològic que desenvolupen aquestes funcions dirigides als treballadors amb discapacitat psíquica del centre i els .CEE+I. l'objectiu dels quals és facilitar la contractació laboral en empreses ordinàries de persones discapacitades que prèviament hagen seguit un itinerari d'inserció en un CEE qualificat com a tal i en els estatuts del qual conste que a més de les activitats econòmiques pròpies del centre especial d'ocupació, una de les funcions serà la integració laboral en el mercat ordinari dels treballadors amb discapacitat que tinguen en la seua plantilla, amb un seguiment previ d'un itinerari d'inserció i un acord amb empreses col·laboradores.  
El títol III es dedica a fomentar la contractació de treballadors amb discapacitat per empreses ordinàries, incloent-hi des del foment a la contractació indefinida regulada en el Reial Decret 1.451/1983, d'11 de maig, pel qual es regula l'ocupació selectiva i les mesures de foment d'ocupació dels treballadors minusvàlids, desenvolupat per l'Ordre del Ministeri de Treball i Seguretat Social de 13 d'abril de 1994, fins al foment de la contractació temporal de persones discapacitades amb contractes almenys de 12 mesos i dotat amb fons propis com a programa específic de la Comunitat Valenciana, passant per les ajudes a les denominades .empreses solidàries., també programa específic de la Comunitat Valenciana dotat amb fons propis, que són aquelles que tenint en plantilla un nombre de 50 o més treballadors, superen el percentatge legal mínim de treballadors amb discapacitat entre els seus empleats, computat aquest percentatge en els termes regulats en l'article 38.1 de la Llei 13/1982, de 7 d'abril, segons la redacció de la Llei 24/2001, de 30 de desembre (BOE del 31), o que tenint una plantilla inferior a 50 treballadors, compten en aquesta amb algun treballador amb discapacitat, i en ambdós casos, a més, siguen col·laboradores d'un CEE i realitzen una contractació indefinida d'un treballador discapacitat que prèviament haja estat contractat per aquest CEE durant un període mínim de 12 mesos i finalitzant amb el suport a la contractació indefinida de treballadors amb discapacitat procedents dels enclavaments laborals regulats pel Reial Decret 290/2004, de 20 de febrer.  
Finalment es regula en el títol IV de la present Ordre un programa d'ajudes a les persones amb discapacitat que es constitueixen com a autònoms, dirigit a aquells treballadors amb discapacitat que opten per la fórmula de l'ocupació autònoma o per compte propi, respectant les bases establides per l'Ordre de 16 d'octubre de 1998, però elevant, amb fons propis, la quantia de les ajudes destinades a la renda de subsistència en 1.500 € addicionals en el cas de dones emprenedores, a fi d'incentivar l'ocupació autònoma entre aquest col·lectiu per al qual s'entén hi ha una major dificultat d'inserció laboral i social.  
D'altra banda, l'entrada en vigor de la Llei 38/2003, de 17 de novembre, General de Subvencions, ha suposat la introducció d'importants canvis en les normes reguladores de les mesures de foment del sector públic, per la qual cosa es fa necessari adaptar les normes de procediment de concessió d'ajudes regulades en la present Ordre, a les previsions establides en l'esmentada Llei, desenvolupada per l'Ordre TAS/816/2005, de 21 de març (BOE de l'1 d'abril de 2005) en relació amb el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional.  
I ja finalment, la publicació de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat, ha donat lloc a un nou concepte de treballador i/o persona amb discapacitat en equiparar en l'article primer, els pensionistes de la Seguretat Social que tinguen reconeguda una pensió d'incapacitat permanent en grau de total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat a aquelles persones afectades per una discapacitat en grau igual o superior al 33 per cent, per la qual cosa els beneficis previstos en la present Ordre, han de fer-se extensius a aquest col·lectiu.  
La present convocatòria pretén, a través del Servici Valencià d'Ocupació i Formació (SERVEF), dur a terme el compliment dels compromisos derivats de la revisió del Pacte Valencià pel Creixement i l'Ocupació 2001-2006 (PAVACE), així com plasmar la participació dels agents socials i econòmics en la integració laboral i social dels treballadors amb discapacitat.  
En virtut d'això, fent ús de les atribucions conferides per la Llei 5/1983, de 30 de desembre, de Govern Valencià i el Decret 112/2003, d'11 de juliol, del Consell de la Generalitat, pel que s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE   
TÍTOL I  
CAPÍTOL I  
Disposicions generals  
Article 1. Objecte i àmbit   
1. L'objecte d'aquesta ordre és establir un programa d'ajudes destinades a promoure i facilitar la integració laboral de persones amb discapacitat en l'àmbit de la Comunitat Valenciana.   
2. El règim d'ajudes aplicable serà el determinat en els articles següents.   
Article 2. Accions susceptibles de suport   
1. Les ajudes previstes en aquesta ordre aniran destinades a:   
A. Ajudes a centres especials d'ocupació:   
a) Projectes de creació d'ocupació estable.   
b) Manteniment de llocs de treball.   
c) Ocupació amb suport a centres especials d'ocupació.   
d) Projectes d'inserció a través de CEE+ I.   
B. Contractació de treballadors minusvàlids per empreses ordinàries:   
a) Programa de suport a la contractació indefinida ordinària.   
b) Programa de suport a la contractació indefinida a través d'enclavaments laborals.   
c) Programa de suport a les empreses solidàries.   
d) Programa de suport a la contractació temporal.   
C. Foment de l'ocupació autònoma per a persones amb discapacitat.   
2. Les ajudes que es concedisquen a l'empara d'aquesta ordre tindran la consideració de subvencions públiques, i es regiran per al que no s'hi disposa, per la normativa a què fa referència la disposició addicional quarta de la present Ordre.   
Article 3. Beneficiaris de les ajudes   
Podran ser beneficiaris de les ajudes previstes en aquesta ordre:   
a) Per a les ajudes a què es refereixen les lletres a), b) i c) de l'article 2.1 A, els titulars dels centres especials d'ocupació l'activitat dels quals es realitze a la Comunitat Valenciana que complisquen els requisits establits en aquesta ordre per a cada programa d'ajudes.   
b) Per a les ajudes a què es refereix l'apartat 2.1.A.d), els centres especials d'ocupació hauran de tenir en els seus estatuts socials la referència explícita sobre el seu caràcter d'empresa d'inserció (CEE+I).   
c) Per a les ajudes a què es refereix la lletra a) de l'article 2.1.B, els ocupadors, siga quina en siga la forma jurídica, que tinguen centres de treball a la Comunitat Valenciana i contracten persones minusvàlides desocupades per a prestar servicis en aquest àmbit.   
d) Per a les ajudes a què es refereix la lletra b) de l'article 2.1.B, les empreses col·laboradores que, d'acord amb el que regula el Reial Decret 290/2004, de 20 de febrer, contracten amb caràcter indefinit treballadors amb discapacitat d'un enclavament laboral.   
e) Per a les ajudes a què es refereix la lletra c) de l'article 2.1.B, les empreses privades, siga quina siga la seua forma jurídica, i les entitats privades sense ànim de lucre, en tots dos casos sotmeses al mercat ordinari de treball, amb àmbit d'actuació a la Comunitat Valenciana, i que contracten persones amb discapacitat desocupades procedents d'un CEE per a prestar servici en aquest àmbit.   
f) Per a les ajudes a què es refereix la lletra d) de l'article 2.1.B, les empreses privades, siga quina siga la seua forma jurídica, i les entitats privades sense ànim de lucre, amb àmbit d'actuació a la Comunitat Valenciana, que concerten els contractes temporals subvencionables per a l'execució exclusiva a centres de treball radicats en aquesta Comunitat.   
g) Per a les ajudes a què es refereix l'apartat C de l'article 2.1, els discapacitats que, estant en situació de desocupació, desitgen establir-se com a treballadors autònoms o per compte propi.   
En cap cas podran ser beneficiàries les societats civils i les comunitats de béns.  
Article 4. Requisits generals dels beneficiaris   
D'acord amb el que estableix l'article 13 de la Llei 38/2003, General de Subvencions, normativa bàsica d'acord amb la disposició final primera d'aquesta Llei, no podran obtenir la condició de beneficiari de les subvencions regulades en aquesta ordre les persones o entitats en què concórrega alguna de les circumstàncies següents, llevat que per la naturalesa de la subvenció s'exceptue per la seua normativa reguladora:  
a) Haver sigut condemnades mitjançant sentència ferma a la pena de pèrdua de la possibilitat d'obtenir subvencions o ajudes públiques.  
b) Haver sol·licitat la declaració de concurs, haver sigut declarats insolvents en qualsevol procediment, trobar-se declarats en concurs, estar subjectes a intervenció judicial o haver sigut inhabilitats conforme a la Llei Concursal sense que haja conclòs el període d'inhabilitació fixat en la sentència de qualificació del concurs.  
c) Haver donat lloc, per causa de la qual hagueren sigut declarats culpables, a la resolució ferma de qualsevol contracte formalitzat amb l'administració.  
d) Estar sotmesa la persona física, els administradors de les societats mercantils o aquells que tinguen la representació legal d'altres persones jurídiques, a algun dels supòsits de la Llei 12/1995, d'11 de maig, d'Incompatibilitats dels Membres del Govern de la Nació i dels Alts Càrrecs de l'administració General de l'Estat, de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o tractar-se de qualsevol dels càrrecs electius regulats en la Llei Orgànica 5/1985, de 19 de juny, del Règim Electoral General, en els termes establits en aquesta i en la normativa autonòmica que regule aquestes matèries.  
e) No trobar-se al corrent en el compliment de les obligacions tributàries o davant la Seguretat Social imposades per les disposicions vigents, en la forma que es determine reglamentàriament.  
f) Tenir la residència fiscal en un país o territori qualificat reglamentàriament com a paradís fiscal.  
g) No trobar-se al corrent de pagament d'obligacions per reintegrament de subvencions, en el cas d'haver sigut declarats deutors per resolució ferma de procedència de reintegrament d'acord amb el que estableix l'apartat 5é de l'article 3 de l'Ordre TAS/816/2005, de març, per la qual s'adeqüen al règim jurídic establit en la Llei 38/2003, General de Subvencions, les normes reguladores de subvencions que concedisca el Servici Públic d'Ocupació Estatal en els àmbits de l'ocupació i de formació professional ocupacional, en els termes que reglamentàriament es determinen.  
h) Haver sigut sancionat mitjançant resolució ferma amb la pèrdua de la possibilitat d'obtenir subvencions segons aquesta llei o la Llei General Tributària.  
Article 5. Obligacions generals dels beneficiaris   
A més de les obligacions que per als beneficiaris de cada tipus d'acció s'estableixen en els corresponents articles d'aquesta ordre, i d'acord amb el que estableix l'article 14 de la Llei 38/2003, General de Subvencions, i en altres normes d'aplicació general, es declaren les següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
b) Justificar davant l'òrgan concedent, el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.   
c) Sotmetre's a les actuacions de comprovació, a efectuar per l'òrgan concedent, així com qualsevol altra de comprovació i control financer que puguen realitzar els òrgans de control competents, tant nacionals com comunitaris, per a la qual cosa aportarà tota la informació que li siga requerida en l'exercici de les actuacions anteriors.  
d) Comunicar a l'òrgan concedent o l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades.  
Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Acreditar amb anterioritat a dictar-se la proposta de resolució de concessió que es troba al corrent en el compliment de les obligacions tributàries i davant la Seguretat Social, en la forma que es determine reglamentàriament, i sense perjuí del que estableix la disposició addicional díhuit de la Llei 30/1992, de Règim Jurídic de les Administracions Públiques i del Procediment Administratiu Comú.  
f) Disposar dels llibres comptables, registres diligenciats i la resta de documents auditats com cal en els termes exigits per la legislació mercantil i sectorial aplicable al beneficiari en cada cas.  
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
h) Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que estableix el Reglament (CE) número 1.159/2000, de la Comissió, de 30 de maig de 2000, sobre activitats d'informació i publicitat que han de dur a terme els estats membres en relació amb les intervencions dels fons estructurals, en relació amb l'obligació de donar publicitat del caràcter públic del finançament arreplegat en l'article 18 de la Llei 38/2003, General de Subvencions.  
i) Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions.  
j) La presentació de sol·lituds a l'empara d'aquesta ordre suposa la prestació del consentiment per part del sol·licitant perquè el SERVEF puga sol·licitar dels òrgans competents de la seguretat social la informació estrictament necessària per a comprovar les altes, baixes, manteniments i incidències de les contractacions subvencionades, així com perquè el SERVEF puga facilitar documentació dels CEE (escriptures de constitució, comptes anuals i dades estrictament necessàries per a l'estudi de la viabilitat tècnica, econòmica i financera dels projectes presentats i dels mateixos centres especials d'ocupació) a entitats col·laboradores d'aquest organisme, a fi que es realitzen els oportuns estudis i s'emeten els corresponents informes que es consideren oportuns.  
k) Aplicació de les obligacions establides en el Reial Decret 180/2003, de 14 de febrer, referides a la realització d'auditoria de comptes en aquelles empreses i entitats que han rebut subvencions o ajudes en exercicis anteriors.  
l) Si és el cas, declaració responsable del compliment de la normativa sobre integració laboral de persones amb discapacitat o l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
m) La subcontractació de les activitats subvencionades en aquesta ordre, en cas que l'objecte d'aquestes ho permeta, es regirà per la regulació continguda en l'article 29 de la Llei 38/2003, de 17 de novembre, General de Subvencions, i podrà assolir la totalitat d'aquestes activitats, d'acord amb el que estableix l'esmentat article.  
CAPÍTOL II  
Procediment general per a la concessió de les ajudes  
Article 6. Presentació de sol·licituds i de documentació   
1. Les sol·licituds per a l'obtenció de les ajudes regulades per aquesta ordre hauran d'adreçar-se al SERVEF i es presentaran en un model normalitzat a la Direcció General del SERVEF per a les ajudes compreses en el títol II d'aquesta ordre i en la corresponent direcció territorial d'Ocupació per a les ajudes regulades en els títols III i IV, sense perjuí del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic, d'acord amb el que estableix l'article 38.9 de l'esmentada Llei, l'article 7.1 del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana i l'Ordre de 9 de maig de 2005, de la Conselleria d'Economia, Hisenda i Ocupació (DOGV de 25 de maig de 2005), que regula el procediment de tramitació telemàtica de sol·licitud de subvencions i la presentació de documentació en l'àmbit competencial del Servici Valencià d'Ocupació i Formació.   
2. A les sol·licituds caldrà adjuntar-hi, a més de la documentació que per a cadascuna de les ajudes concretament s'estableix en els corresponents articles d'aquesta ordre, la documentació general següent:   
a) Documentació acreditativa i identificadora del sol·licitant, i, si és el cas, del seu representant legal, excepte en el cas que siga un centre especial d'ocupació i la documentació indicada ja estiguera en poder del SERVEF.   
b) Documentació acreditativa de trobar-se el sol·licitant al corrent en les obligacions tributàries i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996), la vigència de la qual haurà d'estendre's a la data d'acabament del termini de presentació de sol·licituds.   
No serà necessària aquesta documentació en el cas d'ajudes la quantia de les quals no supere els 1.803,04 euros.   
La documentació haurà d'incloure:   
a. Certificat original de l'Agència Estatal d'Administració Tributària i/o autorització expressa al Servici Valencià d'Ocupació i Formació per a demanar a l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del corresponent model normalitzat.  
b. Certificat original de la Conselleria d'Economia, Hisenda i Ocupació de la Generalitat Valenciana.   
c. Certificat original de la Tresoreria General de la Seguretat Social.   
d. Alta en l'Impost d'Activitats Econòmiques i/o rebut/s d'estar-hi al corrent, o declaració responsable d'estar exempt de pagar-lo i alta en el cens.   
c) Dades de domiciliació bancària, seguint el model facilitat a aquest efecte (fitxa de manteniment de tercers), si no s'hagueren presentat abans davant el SERVEF i no ha experimentat variació. En aquest cas, s'indicarà el compte en què s'haurà de fer l'ingrés, indicant en tot cas a quina ajuda o quines ajudes correspon.   
d) Per a l'ajuda de manteniment salarial del personal discapacitat fix i personal de suport fix dels centres especials d'ocupació, una sol·licitud expressa d'acolliment al règim de bestretes de les ajudes previst per la Llei d'Hisenda Pública de la Generalitat Valenciana i, si és el cas, per la Llei de Pressupost de la Generalitat Valenciana per a l'exercici 2006.   
e) Si és el cas, declaració responsable referida a les ajudes a càrrec d'un règim de minimis rebudes per l'entitat durant els tres últims anys, comptats des de la primera ajuda obtinguda, amb indicació de l'import, l'organisme, la data de concessió i el règim d'ajudes en què s'emparava, o, si és el cas, declaració responsable de no haver-ne rebuda cap.   
f) Declaració responsable subscrita pel representant legal que l'entitat beneficiària no està sotmesa a cap de les prohibicions per a obtenir la condició de beneficiària de subvencions i en concret de no trobar-se en el supòsit de l'article 13.2.g) de la Llei 38/2003, de 17 de novembre, General de Subvencions.  
g) De conformitat amb el que estableix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 € en el supòsit de cost per execució d'obra, o de 12.000 € en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim 3 ofertes de diferents proveïdors, amb caràcter previ a la contracció del compromís per a la prestació del servici i l'entrega del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren o presten, les quals hauran d'aportar-se juntament amb la sol·licitud de subvenció.  
L'elecció entre les ofertes presentades, que haurà de presentar-se amb la sol·licitud, es realitzarà conforme a criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.   
3. En el cas que els documents que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència en què van ser presentats, o, si és el cas, emesos; la identificació del procediment en què estiguen, i que no hagen transcorregut més de cinc anys des de l'acabament del procediment a què corresponguen.   
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per uns altres mitjans els requisits a què es refereix el document.   
4. Quan la sol·licitud no reunisca els requisits assenyalats en aquesta ordre o no s'hi adjunte la documentació que d'acord amb aquesta siga exigible, de conformitat amb el que estableix l'article 71 de la Llei 30/1992, de 26 de novembre, modificat per la Llei 4/1999 de 13 de gener, de Règim Jurídic de les Administracions Públiques i del Procediment Administratiu Comú, es requerirà l'interessat perquè en el termini de 10 dies esmene la falta o adjunte els documents preceptius, amb indicació que si no ho fera així, es considerarà que desisteix de la petició, amb una resolució expressa i la seua notificació en els termes previstos en l'article 42 de l'esmentada Llei.  
5. La formulació de la sol·licitud per part de l'interessat per a accedir als beneficis d'aquesta ordre, suposa l'acceptació de la subvenció per part del sol·licitant d'aquesta, així com de les obligacions que se'n deriven, sense perjuí del dret al desistiment i a la renúncia que els interessats puguen exercir.  
Article 7. Procediment de concessió i criteris per a la concessió de les ajudes   
1. El procediment de concessió de subvencions regulades en aquesta ordre serà, segons el tipus d'ajuda, i d'acord amb el que estableix l'article 22 de la Llei 38/2003, General de Subvencions, en relació amb el Reial Decret 357/2006, de 24 de març, pel qual es deroguen els apartats d), e), i) i j) de l'article 5 de l'Ordre TAS/816/2005, de 21 de març :  
el de concessió directa previst en l'article 28 de la Llei 38/2003, General de Subvencions, per a les ajudes a les quals s'aplica el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional i que es troben arreplegats expressament en l'apartat segon de la disposició addicional quarta d'aquesta ordre; i es tracta de programes d'ajuda la regulació dels quals correspon a l'Estat, i la gestió dels quals s'ha transferit a la Generalitat Valenciana.  
el de concurrència competitiva regulat en el capítol II del títol I de la Llei 38/2003, General de Subvencions, per als programes d'ajudes finançats amb fons propis o europeus i arreplegats expressament en l'apartat tercer de la disposició addicional quarta d'aquesta ordre.  
2. Els criteris per a la concessió de les ajudes dependran del programa i del procediment de concessió aplicable segons el que estableix l'apartat anterior, a saber:  
A. Programes subjectes al procediment de concessió directa:  
Les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres d'entrada del SERVEF, sempre que complisquen els requisits exigits i s'hi adjunte la totalitat de la documentació exigida per a cada tipus d'ajuda.  
B. Programes subjectes al procediment de concessió en règim de concurrència competitiva:  
1. Centres especials d'ocupació  
a) Manteniment de llocs  
1. Subvencions per a despeses financeres  
Criteris: les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres d'entrada, sempre que es complisquen els requisits exigits en aquesta ordre i s'hi adjunte la totalitat de la documentació establida en aquesta.  
2. Subvencions d'ajuda a directius dins del programa d'assistència tècnica.  
Criteris:  
Actuacions realitzades en l'exercici 2005 pel personal directiu per la contractació del qual se sol·licita la subvenció, quant a la integració dels treballadors discapacitats del centre especial d'ocupació en l'empresa ordinària.  
En el cas de sol·licituds presentades amb posterioritat a l'avaluació efectuada per la Comissió, la distribució es realitzarà per data d'entrada d'expedient complet fins a esgotar crèdit pressupostari, si és el cas.  
b) Ocupació amb suport.  
Criteris:  
a. núm de treballadors amb discapacitat psíquica per monitor.  
b. pla d'ajustament personal i social.  
En el cas de sol·licituds presentades amb posterioritat a l'avaluació efectuada per la Comissió la distribució es realitzarà per data d'entrada d'expedient complet fins a esgotar crèdit pressupostari, si és el cas.  
c) Projectes d'inserció a través de CEE+I.  
Criteris: accions oferides en l'itinerari d'inserció seguit en el CEE pel discapacitat.  
2. Contractació de treballadors amb discapacitats per empreses ordinàries . .Programa de suport a les empreses solidàries. i .Programa de suport a la contractació temporal.  
Criteris: grau de minusvalidesa i tipus de discapacitat del treballador que es contracta, dins de cadascun dels programes inclosos en aquest apartat.  
Article 8. Tramitació, resolució i recursos   
1. L'òrgan administratiu instructor, entenent per això el Servici de Programes d'Ocupació per a Discapacitats, per als programes compresos en el títol II d'aquesta ordre i les direccions territorials d'Ocupació per a la resta dels programes, podrà demanar al sol·licitant l'aportació addicional d'altres documents o de dades aclaridores que considere necessaris per a resoldre sobre la sol·licitud presentada.   
2. En el cas d'ajudes sotmeses al procediment de concessió en règim de concurrència competitiva,  
1. Una vegada instruïts els expedients, es remetran a la Comissió de Valoració que avaluarà les sol·licituds i emetrà un informe en el qual es concretarà el resultat d'aquesta avaluació.  
La composició de les Comissions de Valoració dependrà dels diferents programes:  
a) Per als programes compresos en el títol II . Centres especials d'ocupació, la Comissió està composta per:  
president:  
el cap de l'Àrea de Foment d'Ocupació o persona que aquest delegue.  
vocals:  
la cap del Servici d'Ocupació per a Discapacitats  
el cap de la Secció de Programes d'Ocupació que actuarà com a secretari.  
b) Per als programes compresos en el títol III . .Contractació de treballadors amb discapacitat per empreses ordinàries., les Comissions, dins de l'àmbit de cada direcció territorial, estaran compostes per:  
president:  
el cap del Servici de Foment o persona que aquest delegue  
vocals:  
el cap de la Secció de Foment  
un tècnic del programa, que actuarà com a secretari  
La remissió d'expedients a la Comissió Avaluadora, s'efectuarà de la manera següent:  
1. Per als programes regulats en el títol II .Centres especials d'ocupació, una vegada instruïts, amb caràcter setmanal al llarg de l'exercici pressupostari.  
2. Per als programes regulats en els capítols IV .Programa de suport a les empreses solidàries. i V .Programa de suport a la contractació temporal de persones amb discapacitat. del títol III, .Contractació de treballadors amb discapacitat per empreses ordinàries., amb caràcter mensual al llarg de l'exercici pressupostari, amb el límit dels terminis màxims de presentació de sol·licituds.  
En cada informe de la Comissió Avaluadora s'hi podran incloure de nou les sol·licituds valorades en actes anteriors que no hagueren resultat proposades per a aprovar-les, sempre amb els límits del crèdit disponible.  
2. L'òrgan instructor, a la vista de l'expedient i de l'informe de l'òrgan col·legiat, formularà una proposta de resolució.  
3. La competència per a conéixer i resoldre sobre les sol·licituds formulades correspon a la directora general del SERVEF per a les ajudes previstes en el títol II. Per a les ajudes previstes en la resta de títols, podrà delegar-se, si és el cas, en el director general d'Ocupació i Inserció Laboral i en els directors territorials d'Ocupació del SERVEF.   
4. El termini màxim per a resoldre i notificar la resolució procedent, a comptar des de la presentació de la sol·licitud en qualsevol dels registres d'entrada del SERVEF, serà:   
de 3 mesos, per a les ajudes regulades en els capítols II .Programa de suport a la contractació indefinida ordinària de treballadors amb discapacitat. i capítol III .Programa de suport a la contractació indefinida a través d'enclavament laborals., els dos del títol III d'aquesta ordre.  
de 6 mesos per a la resta de les ajudes regulades en aquesta ordre.   
5. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això, sense perjuí que subsistisca l'obligació legal de resoldre sobre la petició formulada.   
6. La resolució de concessió de les ajudes fixarà expressament la quantia concedida i incorporarà, si és el cas, les condicions, les obligacions i les determinacions accessòries a què haja de subjectar-se el beneficiari, amb notificació als interessats en els termes previstos en l'article 58 de la Llei 30/1992, abans mencionada.   
7. Les resolucions dictades a l'empara d'aquesta convocatòria posen fi a la via administrativa, i contra aquestes podran els interessats interposar-hi un recurs contenciós administratiu en el termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant l'òrgan que va dictar la resolució en el termini d'un mes, comptat en els termes indicats, de conformitat amb el que disposen els articles 116 i 117 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, en la redacció de la Llei 4 /1999, de 13 de gener. I això, sense perjuí que els interessats puguen exercir qualsevol altra acció que consideren procedent.   
Quan la interessada siga una administració local, podrà efectuar un requeriment previ a la interposició del recurs contenciós administratiu, davant l'òrgan competent en el termini de dos mesos que es computaran a partir de l'endemà de la notificació, en els termes previstos en l'article 44 de la Llei 29/1998.  
Davant la desestimació per silenci administratiu, podrà interposar-s'hi un recurs idèntic, en el termini de sis mesos des que haguera finalitzat el termini per a dictar i notificar la resolució expressa que es menciona en el punt 5 d'aquest article, tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa; i sense perjuí del que disposen els articles 116 i 117, abans mencionats.  
Article 9. Resolució d'incidències   
1. La directora general del SERVEF, o el director general d'Ocupació i Inserció Laboral i els directors territorials d'Ocupació, per delegació, si és el cas, seran els competents per a resoldre les incidències que es produïsquen després de ser concedides, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.   
2. Tota alteració de les condicions tingudes en compte per a la concessió de l'ajuda o la subvenció i, en tot cas, l'obtenció concurrent d'aquestes a què es refereix l'article 10, podrà donar lloc a la modificació de la resolució de concessió.   
Article 10. Concurrència d'ajudes i de subvencions   
L'import de les subvencions regulades en aquesta ordre no podrà ser, en cap cas, d'una quantia tal que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de realitzar el beneficiari, excepte límits més estrictes que puguen establir-se per a cada programa concret.   
Quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat exercida.  
Article 11. Control de les ajudes   
1. Correspondrà a la directora general del SERVEF, o al director general d'Ocupació i Inserció Laboral i els directors territorials d'Ocupació del SERVEF, per delegació d'aquella, si és el cas, dur a terme la funció de control de les subvencions concedides, així com l'avaluació i el seguiment d'aquest programa, per a la qual cosa implantarà tots aquells mecanismes que considere oportuns.   
2. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries i a tots els procediments que s'establisquen per a garantir el compliment d'aquesta ordre.   
Article 12. Justificació del pagament de les inversions o les despeses efectuades i liquidació de les ajudes.   
Amb caràcter general, les inversions o les despeses efectuades pels beneficiaris objecte de subvenció, hauran d'acreditar-se mitjançant transferència bancària per a totes aquelles despeses d'import igual o superior a 1.800 € anuals, amb independència que el pagament siga únic o per mensualitats. S'admetran pagaments en metàl·lic per a quanties de despesa inferiors, la justificació de les quals s'acreditarà mitjançant el corresponent document de rebut. Les despeses consistents en salaris dels treballadors, s'acreditaran sempre mitjançant transferència bancària.  
La justificació mitjançant transferència bancària requerirà la presentació de justificant bancari acreditatiu del període a què fa referència el càrrec, càrrec en compte dels imports i treballadors en cas de salaris i del període, imports i centre especial d'ocupació, en el cas d'altres despeses.  
Una vegada dictada la resolució de concessió, es lliurarà l'import de l'ajuda reconeguda a cada beneficiari de la forma indicada per a cada tipus d'acció en els articles corresponents d'aquesta ordre.   
Article 13. Reintegrament de les ajudes concedides   
1. La declaració judicial o administrativa de nul·litat o anul·lació, d'acord amb el procediment i les causes establides en l'article 36 de la Llei 38/2003, General de Subvencions, comportarà l'obligació de tornar les quantitats percebudes.  
2. També serà procedent el reintegrament de les quantitats percebudes i l'exigència de l'interés de demora corresponent, des del moment de pagament de la subvenció fins a la data en què s'acorde la procedència del reintegrament, en els supòsits contemplats en els apartats 1 i 3 de l'article 37 de la Llei 38/2003, General de Subvencions.  
3. D'acord amb el que estableix l'apartat 2n de l'article 37 de la Llei 38/2003, General de Subvencions, per a les ajudes regulades en el títol II, capítol II, .Ajuda salarial., acollides al règim de bestretes, els reintegraments corresponents a menor justificació o sobrants deguts a baixes de treballadors en el centre especial d'ocupació per motius aliens a la voluntat de l'empresa, ho seran exclusivament per aquestes quanties i no generaran interessos, sempre que aquest reintegrament s'efectue i justifique al SERVEF, una vegada comunicada la quantia exacta per aquest però abans de l'acord definitiu de procedència d'aquest reintegrament, i s'entenga que el compliment pel beneficiari s'aproxima de manera significativa al compliment total i aquest acredite una actuació inequívocament tendent a la satisfacció dels seus compromisos.  
TÍTOL II  
Centres especials d'ocupació  
Article 14. Requisits específics   
Els centres especials d'ocupació, a més dels requisits assenyalats amb caràcter general en l'article 4 d'aquesta ordre, hauran de complir els següents requisits per a poder accedir a les ajudes d'aquest títol II.   
a) Estar qualificats i inscrits en el registre administratiu creat per l'Ordre de 10 d'abril de 1986, de la Conselleria de Treball i Seguretat Social (DOGV núm. 376, de 14 de maig de 1986).   
b) Estar inscrits com a entitats ocupadores en els règims de la Seguretat Social en què hi haja afiliació de treballadors per compte d'altri.   
c) Haver presentat la documentació prevista en l'article 5 de l'Ordre de 10 d'abril de 1986, de la Conselleria de Treball i Seguretat Social:   
. Memòria que indique la titularitat del centre, la ubicació, les activitats, el compliment o no dels seus objectius econòmics i d'ajust personal i social, i les causes que han influït en això. En el cas de centres que realitzen contractes previstos en el Reial Decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva a favor dels treballadors amb discapacitat, la memòria afegirà la tipologia de les accions que s'han realitzat i els recursos financers aplicats d'acord amb l'article 4, en relació amb els apartats a), b) i d) de l'apartat 1 de l'article 2 del mencionat Reial Decret.   
. Llista de la plantilla, amb agrupació per classe de minusvalidesa (física, psíquica o sensorial), i especificació per a cada treballador que haja estat en plantilla en aquell any, de les dades següents: nom i cognoms, número de DNI, número de Seguretat Social, percentatge de minusvalidesa, categoria professional, data de la resolució de reconeixement del grau de minusvalidesa, data d'alta en el centre, data d'alta en la Seguretat Social, data de visat del contracte en el servici públic d'ocupació corresponent i, si és el cas, data de baixa en el centre i causa d'aquesta.   
. Documentació econòmica: balanç i compte d'explotació del centre especial d'ocupació.   
CAPÍTOL I  
Projectes de creació d'ocupació estable  
Article 15. Objecte de l'ajuda i accions susceptibles de suport   
Les ajudes arreplegades en aquest capítol tenen com a finalitat donar suport a projectes generadors d'ocupació de caràcter estable per a persones amb discapacitat en els centres especials d'ocupació, a través de la creació de nous llocs de treball estables o de la transformació de contractes temporals en indefinits, sempre que el beneficiari justifique adequadament la inversió que implica el projecte per a alguna o algunes de les accions següents:   
a) Per a l'assistència tècnica, que podrà consistir en alguna de les modalitats següents:   
. Estudis de viabilitat, d'organització, de comercialització, de diagnosi i d'altres de naturalesa anàloga.   
. Auditories i informes econòmics.   
. Assessorament en les diferents àrees de gestió empresarial.   
L'import de la subvenció per a l'assistència tècnica no podrà superar el 50% del cost del servici prestat.   
b) Per a la inversió fixa en projectes d'interés social, entenent per inversió subvencionable qualsevol immobilitzat immaterial o material (excloses les bestretes) d'acord amb el pla general comptable, a excepció dels comptes següents:  
a. Terrenys i béns naturals  
b. Construccions  
c. Drets sobre béns en règim d'arrendament financer   
En tot cas, els béns subvencionables no podran ser béns usats.   
c) Per a subvencionar parcialment els interessos dels préstecs que obtinguen d'entitats de crèdit, públiques o privades, que tinguen subscrit a aquest efecte un conveni amb la Conselleria d'Economia, Hisenda i ocupació, en les condicions següents:   
. La subvenció financera serà, com a màxim, de tres punts del tipus d'interés fixat per l'entitat de crèdit, pública o privada, que concedisca el préstec al sol·licitant, pagadora d'una sola vegada, en quantia calculada com si la subvenció es meritara cada any de la duració d'aquell, inclòs el possible període de carència.   
. La quantia subvencionable dels préstecs estarà compresa entre 3.006 euros i 50.000 euros.   
. Els préstecs l'import dels quals no supere els 12.021 euros tindran una duració màxima de cinc anys, i podran incloure un any de carència.   
. Per al supòsit de préstec de quantia superior, el termini d'amortització podrà ser de fins a huit anys, i podran incloure dos anys de carència.   
. Tot això sense perjuí que puguen concertar-se operacions de major duració, i en aquest cas, el tram que excedisca dels anteriorment indicats no serà objecte de subvenció.   
. Els préstecs no podran ser cancel·lats durant el primer any de vida. Si es fera així, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produeix una vegada transcorregut el mencionat període, el reintegrament serà de la part de subvenció no meritada.   
Article 16. Quantia de les ajudes   
1. Les subvencions anteriors, arreplegades en les lletres a), b) i c) de l'article 15, seran en conjunt de fins a 12.021 euros per lloc de treball creat amb caràcter estable i a jornada completa, si el centre especial d'ocupació supera el 90% de treballadors discapacitats respecte del total de la plantilla en el moment de presentació de la sol·licitud, i de fins a 9.016 euros si el nombre de treballadors discapacitats del centre especial d'ocupació està comprés entre el 70% i el 90% respecte del total de la plantilla en el moment de presentació de la sol·licitud.   
2. En el cas de contractacions indefinides a temps parcial, els imports indicats abans seran proporcionals a la duració de la jornada estipulada en el contracte.   
3. A l'efecte de determinar el percentatge de treballadors amb discapacitat, no es computarà el personal no discapacitat dedicat a la prestació de servicis d'ajust personal i social, ni el que preste servicis en les activitats o els llocs de treball específics que, per la seua naturalesa o complexitat, no puguen ser exercits per persones discapacitades.   
S'entendrà per servicis d'ajust personal i social els de rehabilitació, terapèutics, d'integració social, culturals i esportius que procuren al treballador discapacitat del centre especial d'ocupació una major rehabilitació personal i una millor adaptació de la seua relació social.   
En el cas d'activitats o llocs de treball específics que, per la seua naturalesa o complexitat, no puguen ser exercits per persones discapacitades, si es tracta de noves contractacions efectuades a partir de la data d'entrada en vigor d'aquesta ordre, i per al còmput del percentatge de personal discapacitat en la plantilla del centre especial d'ocupació, haurà de presentar-se un certificat expedit pel centre SERVEF corresponent acreditatiu que no hi ha en el mercat de treball treballadors amb discapacitat aptes per a exercir aquests llocs o activitats.  
Article 17. Requisits específics   
a) Que els llocs de treball la creació dels quals se subvencione siguen coberts per persones discapacitades i impliquen la creació d'ocupació estable. Quan es tracte de centres especials d'ocupació qualificats almenys 3 anys abans de la data de presentació de la sol·licitud d'aquesta ajuda, caldrà acreditar que els llocs per als quals se sol·licita l'ajuda originen un increment de plantilla de llocs estables respecte de l'existent tres anys abans de la data de sol·licitud de l'ajuda.   
b) Que el projecte d'inversió tinga viabilitat tècnica, econòmica i financera, la qual cosa s'acreditarà mitjançant la presentació del corresponent estudi econòmic detallat.   
c) L'assistència tècnica es prestarà per empreses o persones físiques especialitzades i que reunisquen garanties de solvència professional.  
L'assistència tècnica no podrà prestar-se pels socis, associats o persones directament relacionades amb l'entitat beneficiària.   
d) Els préstecs, per a ser subvencionables, hauran de ser concedits per entitats de crèdit, públiques o privades, que tinguen subscrit un conveni amb aquest objecte amb la Conselleria d'Economia, Hisenda i Ocupació.   
Article 18. Obligacions dels beneficiaris   
Són obligacions dels beneficiaris de les ajudes previstes en aquest capítol:   
a) Acreditar en el termini que es determine en la resolució de concessió, la creació o l'ampliació de llocs de caràcter estable en els centres especials d'ocupació, que hauran de mantenir-se, des del moment de la contractació indefinida, com a mínim un termini de tres anys.   
b) En el supòsit de produir-se alguna baixa en els llocs de treball indicats en la lletra anterior, el centre especial d'ocupació disposa d'un mes de termini per a substituir aquest lloc en les mateixes condicions que tenia el treballador substituït, i haurà de comunicar la situació al SERVEF en un termini no superior a 15 dies.   
En el cas que les vacants no siguen cobertes, i sempre que aquesta vacant siga produïda per un acomiadament declarat improcedent, l'entitat beneficiària estarà obligada a reintegrar totalment la subvenció percebuda. En el supòsit de cessament per qualsevol altra causa no imputable a l'empresa, el reintegrament en el cas de vacants no cobertes serà proporcional al temps que quede per al compliment dels tres anys.  
c) Quan les inversions corresponguen a equipament (maquinària, utillatge, vehicles de transport), haurà de coincidir amb les mateixes accions pressupostades en el projecte de la sol·licitud.   
Article 19. Documentació i termini   
1. A més de la documentació general que estableixen els articles 6 i 14, caldrà adjuntar a la sol·licitud, en cada cas, els documents següents:   
. Factures proforma o pressupostos de les inversions a realitzar i, si és el cas, projecte tècnic.   
. Memòria explicativa del projecte que arreplegue l'estudi econòmic detallat que acredite la viabilitat tècnica, econòmica i financera del projecte.  
. Balanços de situació (actiu i passiu) i comptes de resultats (ingressos i despeses) dels dos exercicis anteriors, així com balanç de situació i compte de resultats provisionals, amb pla de finançament i pla d'inversions de l'exercici actual i els dos exercicis futurs, segons el model normalitzat.  
. TC1 i TC2 de gener de 2003 i de gener de 2006.  
. Per als treballadors l'activitat dels quals en el corresponent centre especial d'ocupació s'inicie en aquest exercici, haurà de presentar-se acreditació de la inscripció del treballador com a demandant d'ocupació en el centre SERVEF corresponent.  
. Certificat de minusvalidesa dels treballadors amb discapacitat per a la inserció laboral estable dels quals se sol·licita l'ajuda o acreditació de la condició de treballador amb discapacitat d'acord amb el que estableix la disposició addicional tercera d'aquesta ordre.   
2. En el cas de sol·licitud d'ajudes per a la subvenció parcial d'interessos de préstecs, a la qual es refereix l'article 15, lletra c):   
. Certificat d'aprovació del préstec per l'entitat prestadora on s'especifique el nom del prestatari, la quantia, l'interés i el termini d'amortització.   
3. El termini per a presentar les sol·licituds per a l'obtenció de les ajudes regulades en aquest capítol serà d'un mes a comptar des de l'endemà de la publicació d'aquesta ordre en el Diari Oficial de la Generalitat Valenciana.  
Si el centre especial d'ocupació no haguera iniciat les seues activitats, aquest tindrà de termini un mes a partir de la primera contractació de personal discapacitat, i la data límit per a la sol·licitud d'aquestes ajudes serà el 30 de juny.   
Article 20. Justificació i pagament   
1. Les ajudes per a la creació de llocs de treball de naturalesa estable es justificaran en el termini que determine la resolució de concessió, i en tot cas, el termini màxim de presentació dels justificants serà el dia 31 d'octubre i es lliurarà d'una sola vegada, amb la presentació prèvia de la documentació següent:   
a) Amb caràcter general, serà necessària:   
. La presentació, en imprés normalitzat, de la llista de treballadors discapacitats contractats i del personal d'ajust personal i social que tinga el centre, i dels treballadors sense discapacitat que realitzen servicis o ocupen llocs que, per la seua especificitat, no poden ser realitzats o ocupats pel personal discapacitat en el moment del lliurament de l'ajuda.   
. L'original del contracte o dels contractes de treball indefinit o de la conversió de contractes temporals que donen lloc a l'ajuda, realitzats a persones discapacitades, registrats com cal pel SERVEF, o la còpia del contracte firmat per les parts juntament amb el justificant de la comunicació telemàtica al SERVEF; document d'alta o comunicat de variació de dades de la Seguretat Social i certificats de minusvalidesa, si és el cas.   
b) Amb caràcter específic, d'acord amb la modalitat d'ajuda:   
. La subvenció per assistència tècnica se satisfarà amb la presentació prèvia de les factures i dels rebuts justificatius de la despesa i del pagament realitzat.   
. La subvenció a la inversió fixa se satisfarà amb la presentació prèvia de les factures i dels rebuts justificatius de la inversió realitzada.   
. Les subvencions financeres s'endossaran d'una sola vegada a l'entitat de crèdit corresponent, amb la presentació prèvia del contracte de préstec davant el SERVEF.   
2. Correspon a la directora general del SERVEF, o al director general d'Ocupació i Inserció Laboral per delegació d'aquella, el reconeixement de l'obligació i la proposta de pagament de la subvenció.   
CAPÍTOL II  
Manteniment de llocs de treball  
Article 21. Accions susceptibles de suport   
A fi de facilitar el manteniment dels llocs de treball, els centres especials d'ocupació podran accedir a les ajudes següents:   
1. Bonificació del 100% de la quota empresarial a la Seguretat Social, incloses les d'accident de treball i les de malaltia professional i les quotes de recaptació conjunta. Aquestes bonificacions seran deduïdes directament pels centres especials d'ocupació, amb l'autorització prèvia del SERVEF, de les quotes que calga liquidar mensualment a la Seguretat Social, d'acord amb la normativa vigent en aquesta matèria.   
2. Subvenció del cost salarial corresponent als llocs de treball ocupats per la persona discapacitada que realitze una jornada de treball completa i estiga donada d'alta en la Seguretat Social, per un import del 50% del salari mínim interprofessional vigent l'any 2006. En el cas de treball a temps parcial, la subvenció experimentarà una reducció proporcional a la jornada laboral realitzada.   
Es podrà subvencionar el cost salarial per a les previsions d'ampliació de plantilla dels mesos de novembre i desembre justificant la contractació i el pagament dels salaris d'acord amb el que preveu l'article 25.1 per al cinqué termini de justificació de les ajudes de costos salarials.   
Quan un treballador/a es trobe en situació d'incapacitat temporal (IT), l'import de la subvenció salarial es referirà exclusivament als dies el pagament dels quals siga a càrrec obligatòriament del centre especial d'ocupació, de conformitat amb el que dispose la normativa de la Seguretat Social.   
Per a les contractacions efectuades a partir de l'entrada en vigor d'aquesta ordre, no resultaran subvencionables per manteniment del cost salarial les contractacions de treballadors de duració inferior al mes, excepte el contracte d'interinitat realitzat en els termes previstos en l'article 4 del Reial Decret 2.720/1998, de 18 de desembre, que desplega l'article 15 del Text Refós de la Llei de l'Estatut dels Treballadors. Aquesta exclusió no es tindrà en compte en aquells supòsits en els quals l'extinció del contracte es produïsca per la baixa voluntària del treballador.  
3. Ajuda de les despeses financeres: els centres especials d'ocupació podran sol·licitar ajudes destinades a subsidiar parcialment les despeses financeres generades com a conseqüència de les bestretes mensuals de l'ajuda de manteniment salarial. Aquestes despeses financeres se subvencionaran sempre que siguen pagades per les entitats financeres que tinguen subscrit a aquest efecte un conveni amb la Conselleria d'Economia, Hisenda i Ocupació, en les condicions establides en aquell a través d'un compte de crèdit regulador per a la bestreta mensual de l'ajuda de manteniment salarial inicial, en una quantia màxima de 120 euros per cada 6.000 euros que pogueren ser anticipats.   
4. Subvencions per assistència tècnica destinades a:   
a) Estudis de viabilitat, d'organització, de comercialització, de diagnosi i d'altres de naturalesa anàloga, fins al 50% del cost del servici prestat, sempre que per la seua naturalesa no tinguen caràcter ordinari i continuat en l'activitat de l'empresa.   
b) Auditories i informes econòmics, fins al 50% del cost del servici prestat, sempre que per la seua naturalesa no tinguen caràcter ordinari i continuat en l'activitat de l'empresa.   
c) Assessorament en les diverses àrees de gestió empresarial, fins al 50% de cost del servici prestat.   
d) Retribució del personal directiu, fins al 50% del cost del servici prestat amb un límit màxim de 1.504 euros mensuals, exclosa la Seguretat Social i les pagues extraordinàries; dins d'aquests límits la quantia de la subvenció serà proporcional a la plantilla del centre, segons la taula que apareix en l'annex I adjunt a aquesta ordre.  
A partir de la data d'entrada en vigor d'aquesta ordre, es considerarà com a personal directiu als efectes d'aquest apartat aquell personal que participe en la presa de decisions de l'empresa i acredite poders notarials suficients per a això.   
La quantia total de la subvenció pels distints apartats corresponents a assistència tècnica, serà proporcional al nombre de treballadors amb discapacitat del centre del mes de gener de l'exercici 2006 en relació amb la quantia mitjana de subvencions obtingudes per assistència tècnica en l'exercici 2005 per discapacitat, i no podrà superar les quantitats que figuren en la taula que apareix en l'annex II adjunt a aquesta ordre.  
5. Subvencions per a adaptació de llocs de treball i eliminació de barreres arquitectòniques, en una quantia màxima no superior a 1.803 euros per lloc de treball que s'adapte a les necessitats del personal discapacitat en plantilla, sense que en cap cas sobrepasse el cost real de l'adaptació o l'eliminació.   
6. Subvenció, per una sola vegada, destinada a equilibrar i sanejar financerament els centres especials d'ocupació, a fi d'aconseguir una reestructuració perquè assolisquen nivells de productivitat i de rendibilitat que en garantisquen la viabilitat i l'estabilitat.   
7. Subvenció adreçada a equilibrar el pressupost dels centres que no tinguen ànim de lucre i que siguen d'utilitat pública i imprescindibles. Aquesta subvenció no podrà cobrir resultats adversos derivats d'una gestió deficient segons el parer de l'administració.   
Per a la concessió i la determinació de la quantia, caldrà ajustar-se al que disposa l'article 12 del Reial Decret 2.273/1985, de 4 de desembre, pel qual s'aprova el Reglament dels Centres Especials d'Ocupació, per la qual cosa es tindrà en compte:   
a) L'activitat, la dimensió, l'estructura i la gerència del centre.   
b) La composició de la seua plantilla, amb atenció especial a la proporció de treballadors amb discapacitat respecte del total en el centre especial d'ocupació, així com la naturalesa i el grau de minusvalidesa dels seus components, en relació amb la seua capacitat d'adaptació al lloc de treball que exercisquen.   
c) La modalitat i les condicions dels contractes subscrits amb els treballadors de la plantilla del centre, siguen treballadors amb discapacitat o no.   
d) Les variables econòmiques que concórreguen en el centre en relació amb el seu objectiu i la seua funció social.   
e) Els servicis d'ajust personal i social que preste el centre als seus treballadors amb discapacitat.   
Article 22. Requisits dels beneficiaris   
Per a cada tipus d'ajuda es requerirà:   
. Per a la subvenció salarial, cal haver pagat el salari corresponent als treballadors amb discapacitat del centre.   
. Per a la bonificació de quotes a la Seguretat Social, cal acreditar el compliment, en temps i forma, de les obligacions que en matèria de cotització tenen els centres especials d'ocupació.   
. Per a la subvenció d'assistència tècnica, es prestarà per empreses o persones físiques especialitzades i que reunisquen garanties de solvència professional.   
L'assistència tècnica regulada en els apartats a), b) i c) de l'apartat 4 de l'article 21 d'aquesta ordre, no podrà prestar-se pels socis, associats o persones directament relacionades amb l'entitat beneficiària.  
No resultarà subvencionable la contractació de treballadors l'activitat laboral setmanal dels quals, en la mateixa o en una altra empresa, ja estiga subvencionada per qualsevol organisme públic en jornada igual o superior a 40 hores setmanals.  
. Per a la subvenció destinada a adaptar llocs de treball i eliminar barreres arquitectòniques:  
Justificar-ne la necessitat mitjançant l'oportuna memòria i informe favorable de la Inspecció de Treball.  
Els treballadors amb discapacitat pels quals se sol·licita l'ajuda inicialment, hauran d'estar en situació d'alta en la Seguretat Social i amb contracte vigent en el centre especial d'ocupació en el moment en què es resolga la petició.  
No resultarà subvencionable l'adaptació per treballador o lloc de treball pels quals s'haguera obtingut ja subvenció pel mateix concepte en els quatre anys immediatament anteriors.  
. Per a la subvenció d'equilibri financer, amb caràcter excepcional i extraordinari, el centre acreditarà que, a més de tenir viabilitat tècnica, econòmica i financera, es troba en el moment de la sol·licitud en una situació financera que posa en greu perill la seua subsistència i, per tant, el manteniment dels llocs de treball. Per a això, caldrà presentar la documentació econòmica necessària que permeta determinar la necessitat i quantia de l'ajuda, la seua concreta finalitat i la garantia de la seua reestructuració i viabilitat, una vegada concedida la subvenció.   
. Per a la subvenció destinada a equilibrar els pressupostos dels centres:   
a) Que no tinga ànim de lucre.   
b) Que siga d'utilitat pública i imprescindible, declarada mitjançant un acord del Consell de Ministres, a proposta del Ministeri de Treball i Afers Socials.   
c) Que els resultats adversos que es pretenen equilibrar no deriven d'una gestió deficient segons el parer de l'administració.   
Article 23. Obligacions del beneficiari   
A més de les obligacions generals establides en l'article 5 d'aquesta ordre, en el cas d'ajudes per a l'equilibri financer, el centre es comprometrà a mantenir l'establiment i no deixar la seua activitat en un mínim de cinc anys des de la concessió de l'ajuda.   
Article 24. Documentació i termini   
1. Documentació   
A més de la documentació general que estableix l'article 6, caldrà adjuntar, en cada cas, la següent:   
A. Bonificacions de quotes de la Seguretat Social:   
Codi del compte de cotització.   
Còpia del contracte o dels contractes de treball o de conversió de contractes temporals que donen lloc a l'ajuda, realitzats a persones discapacitades, comunicat com cal al centre SERVEF.   
Alta o variació de dades en la Seguretat Social   
Certificat de minusvalidesa.   
Per als treballadors l'activitat dels quals en el corresponent centre especial d'ocupació s'inicie en aquest exercici, s'haurà de presentar acreditació de la inscripció del treballador com a demandant d'ocupació en el centre SERVEF corresponent.   
B. Costos salarials:   
a) Per als treballadors amb discapacitat que inicien un contracte en un CEE durant aquest exercici, aportar un informe d'adequació al lloc emés pels equips multiprofessionals de valoració a les quals els treballadors amb discapacitat s'hauran de sotmetre almenys cada dos anys, conforme al que estableix el Reial Decret 1.368/1985, de 17 de juliol, del Ministeri de Treball i Seguretat Social, que regula la relació laboral de caràcter especial dels que treballen en centres centres especialitzats d'ocupació (BOE núm. 189, de 8 d'agost de 1985). En defecte de l'esmentat informe, s'haurà de presentar la sol·licitud realitzada a l'equip multiprofessional de valoració perquè es duga a terme la revisió periòdica mencionada abans així com .Descripció i anàlisi del lloc de treball.. Tant en el cas de presentació de l'informe d'adequació com en el de la sol·licitud d'informe i .Descripció i anàlisi del lloc de treball., aquests seran vàlids presentant-se una sola vegada per a totes les contractacions efectuades en el mateix any per a un mateix centre i activitat.  
b) Certificats de minusvalidesa de tots els treballadors amb discapacitat contractats i d'alta en el centre especial d'ocupació en aquest exercici, amb independència de l'any en què aquest treballador haja iniciat les seues activitats en aquest o acreditació de la condició de treballador amb discapacitat d'acord amb el que estableix la disposició addicional tercera d'aquesta ordre.  
c) En imprés normalitzat, una llista nominativa del personal amb discapacitat per als llocs de treball del qual se sol·licita l'ajuda.   
d) En el cas de realitzar noves contractacions, s'haurà d'aportar, amb la corresponent sol·licitud en model normalitzat, una còpia del contracte o dels contractes de treball o de conversió de contractes temporals que donen lloc a l'ajuda, realitzats a persones discapacitades, comunicats com cal al centre SERVEF i els comunicats d'alta en la Seguretat Social.   
En el cas de transformacions de contractes temporals, s'haurà d'aportar la conversió del contracte i el comunicat de variació de dades en la Seguretat Social.   
Les sol·licituds de subvencions per a les previsions d'ampliació de plantilla dels mesos de novembre i desembre hauran d'acompanyar-se amb la corresponent memòria econòmica on es justifique la necessitat de la contractació i en la qual s'indicaran els costos de manteniment salarial de la plantilla per a aquests dos mesos.  
e) Per als treballadors l'activitat dels quals en el corresponent centre especial d'ocupació s'inicie en aquest exercici, haurà de presentar-se acreditació de la inscripció del treballador com a demandant d'ocupació en el centre SERVEF corresponent.   
C. Assistència tècnica:   
a) Memòria del contingut de la prestació de servicis objecte de subvenció. En el cas del personal directiu, caldrà enumerar les actuacions realitzades per a afavorir la inserció laboral dels treballadors amb discapacitat en una empresa ordinària, i presentar poders notarials suficients que acrediten la seua participació en la presa de decisions de l'empresa.  
b) Pressupost econòmic detallat dels costos del servici.   
c) Memòria de l'entitat o el currículum vitae de les persones que realitzen l'estudi-assessorament.   
d) Per al personal directiu, si es tracta de noves contractacions efectuades a partir de la data d'entrada en vigor d'aquesta ordre, caldrà presentar acreditació de la inscripció del treballador com a demandant d'ocupació en el centre SERVEF corresponent i certificat expedit per aquest centre que acredite que no hi ha inscrits com a desocupats, treballadors amb discapacitat, amb aptitud i disponibilitat per a ocupar aquest lloc de treball.   
D. Adaptació de llocs de treball o eliminació de barreres arquitectòniques:   
a) Memòria descriptiva de les necessitats d'adaptació del lloc o eliminació de barreres que es realitzarà, en la qual s'identificarà el treballador i el tipus de discapacitat, amb indicació del cost i un informe favorable de la Inspecció de Treball.   
b) Pressupostos o factures proforma de la inversió a realitzar o el projecte tècnic, si és el cas.   
c) Programa d'actuació que garantisca l'execució de la inversió abans del 31 d'octubre de l'any de la convocatòria.   
En el cas de canvi de centre de treball, autorització d'obertura del centre de treball.  
d) Certificat de minusvalidesa on conste el tipus i el grau d'aquesta, o acreditació de la condició de treballador amb discapacitat d'acord amb el que estableix la disposició addicional tercera d'aquesta ordre.  
E. Subvenció de sanejament financer:   
a) Memòria explicativa del desequilibri financer i el seu origen; antecedents del centre.  
b) Estudi economicofinancer de viabilitat.   
c) Balanços de situació (actiu i passiu) i comptes de resultats (ingressos i despeses) dels dos exercicis anteriors, així com balanç de situació i compte de resultats provisionals, juntament amb pla de finançament i pla d'inversions de l'exercici actual i els dos exercicis futurs, segons model normalitzat.   
F. Subvenció d'equilibri pressupostari:   
a) Declaració d'imprescindibilitat per a assegurar l'ocupació remunerada i la prestació de servicis d'ajust personal i social, entenent per això els de rehabilitació, terapèutics, d'integració social, culturals i esportius que procuren al treballador amb discapacitat del centre especial d'ocupació una major rehabilitació personal i una millor adaptació en la seua relació social.   
b) Memòria explicativa del desequilibri financer i el seu origen; antecedents del centre.   
c) Estudi economicofinancer de viabilitat.   
d) Balanços de situació (actiu i passiu) i comptes de resultats (ingressos i despeses) dels dos exercicis anteriors, així com balanç de situació i compte de resultats provisionals, juntament amb pla de finançament i pla d'inversions de l'exercici actual i els dos exercicis futurs, segons model normalitzat.   
G. Despeses financeres: document bancari que justifique l'obertura del compte regulador.   
2. Termini   
Les sol·licituds d'ajudes regulades en aquest capítol hauran de presentar-se en el termini d'un mes a comptar des de l'endemà de la publicació d'aquesta ordre, llevat que el centre especial d'ocupació no haja iniciat les seues activitats, i en aquest cas el centre tindrà un mes a partir de la primera contractació de personal discapacitat, amb el termini màxim per a la petició d'aquestes ajudes del dia 31 d'octubre.   
En el cas d'ampliació de plantilla de personal discapacitat, per a les ajudes establides en l'article 21.1 i 21.2, la sol·licitud de l'ajuda es realitzarà en el termini assenyalat d'un mes comptat a partir de la data de la contractació; si no n'hi ha, es reconeixerà la subvenció des de la data de la seua efectiva presentació. En el cas de canvi de seu del centre de treball, regirà el mateix termini d'un mes a comptar des de l'autorització d'obertura del centre de treball per a l'ajuda d'adaptació de llocs de treball, encara que no hi haja ampliació de plantilla. En tot cas, aquestes sol·licituds no podran ser posteriors al 31 d'octubre.   
Les sol·licituds de manteniment salarial sobre previsió de plantilla dels mesos de novembre i desembre de 2005 es presentaran durant el mes d'octubre.   
Article 25. Justificació i pagament   
Les ajudes per al manteniment de llocs de treball en centres especials d'ocupació es faran efectives en els termes següents:   
1. Les ajudes als costos salarials es justificaran de la manera següent:   
a) Mitjançant la presentació dels rebuts de salaris i del document bancari de transferència que acredite que han sigut pagats. L'aportació de la documentació indicada es realitzarà en els terminis que s'indiquen tot seguit, juntament amb la llista mensual dels treballadors discapacitats d'alta, que s'arreplegarà en un imprés normalitzat, fins que el SERVEF facilite als beneficiaris de les ajudes l'aplicació informàtica SIDEC, que suplirà l'imprés indicat.   
Primer termini, de l'1 al 15 de març: rebuts de salaris de gener i febrer i TC1 i TC2 de gener.   
Segon termini, de l'1 al 15 de juny: rebuts de salaris de març, abril i maig.   
Tercer termini, de l'1 al 15 de setembre: rebuts de salaris de juny, extra, si és el cas, juliol i agost.   
Quart termini, de l'1 al 15 de novembre: rebuts de salaris de setembre i octubre.   
Cinqué termini, de l'1 al 15 de febrer de l'any següent a la convocatòria: rebuts de salaris de novembre, desembre i extra, i TC1 i TC2 del mes de desembre de l'any de la convocatòria.   
L'ajuda es lliurarà d'acord amb la documentació presentada en els terminis anteriors, i, si és el cas, es podrà acumular en un sol pagament la justificació d'un o de diversos terminis.   
Si per causes motivades com cal, la presentació de la documentació justificativa es realitzara fora dels terminis assenyalats, es podrà detraure, si és el cas, de la subvenció a pagar la quantia corresponent al nombre de dies que hagen originat el retard.   
b) Si el centre especial d'ocupació ha sol·licitat l'ajuda de despeses financeres a través d'un compte de crèdit regulador en una de les entitats bancàries que han subscrit el conveni amb la Conselleria d'Economia, Hisenda i Ocupació, aquesta Conselleria emetrà un certificat sobre l'import que li poguera correspondre a la vista de la documentació de sol·licitud de la subvenció salarial inicial. Aquest certificat es traslladarà a l'entitat bancària triada, la qual obrirà el compte de crèdit regulador i indicarà a la Conselleria el número del compte de crèdit. A partir d'aquest instant, l'entitat bancària pagarà mensualment de manera prorratejada l'ajuda corresponent al cost salarial. En les successives transferències de pagament de les subvencions es pagarà en aquest compte tant l'ajuda per manteniment salarial com l'ajuda per despeses financeres.   
Els terminis de justificació i el pagament de l'ajuda es realitzaran com en l'apartat anterior   
c) Per al personal discapacitat fix del CEE, es podran lliurar bestretes de les ajudes en els termes previstos per la Llei d'Hisenda Pública de la Generalitat Valenciana i, si és el cas, per la Llei de Pressupostos de la Generalitat Valenciana per a l'exercici 2006.   
En aquests supòsits, la resolució de concessió de l'ajuda fixarà al beneficiari els terminis de justificació de l'ajuda que, en tot cas, s'efectuarà seguint el que disposa l'apartat anterior quant a documentació i forma de presentació.   
2. Per a les ajudes corresponents a l'assistència tècnica, els costos d'aquesta es justificaran mitjançant la presentació de les factures i dels documents acreditatius del pagament dels servicis prestats en els terminis establits al paràgraf anterior.   
En el cas de contractacions de personal directiu, es justificarà el pagament dels salaris en la forma i els terminis previstos en l'apartat 1.a).   
L'ajuda es lliurarà d'acord amb la documentació presentada en els terminis anteriors, i, si és el cas, es podrà acumular en un sol pagament la justificació d'un o de diversos terminis.   
3. La subvenció per a l'adaptació de llocs o l'eliminació de barreres es pagarà amb la presentació prèvia de factures i de rebuts o, si és el cas, de certificats d'obra corresponents a les inversions efectivament realitzades, i s'estableix com a termini màxim de justificació el dia 31 d'octubre de l'any per al qual se sol·licite l'ajuda.   
4. Les subvencions d'equilibri financer es pagaran d'una sola vegada quan es presente la documentació establida en aquesta ordre i en la resolució de concessió.   
5. L'ajuda per a l'equilibri pressupostari es pagarà d'una sola vegada en el moment de la concessió de l'ajuda.   
6. Despeses financeres: l'ajuda es pagarà una vegada es justifiquen les despeses efectuades pel manteniment del compte regulador i superen la subvenció concedida.   
7. Correspon a la directora general del SERVEF, o al director general d'Ocupació i Inserció Laboral per delegació d'aquella, el reconeixement de l'obligació i la proposta de pagament de la subvenció.   
CAPÍTOL III  
Ocupació amb suport en CEE  
Article 26. Objecte de les ajudes   
1. Les ajudes arreplegades en aquest capítol tenen com a finalitat donar suport a la contractació de personal de suport laboral o psicològic que desenvolupen aquestes funcions, com a mínim, durant sis mesos consecutius, i que atenguen almenys tres treballadors discapacitats psíquics de plantilla.   
No obstant això, i per al període des de l'1 de gener de l'exercici actual fins a la publicació d'aquesta ordre, resultarà també subvencionable la contractació de servicis, sempre que complisquen la mateixa finalitat i requisits que la contractació de personal regulada en el paràgraf anterior.  
2. El personal especialitzat que es contracte per a la realització de les funcions anteriorment establides haurà de reunir experiència professional.   
3. No resultarà subvencionable la contractació de treballadors l'activitat laboral setmanal dels quals, en la mateixa o en una altra empresa, ja estiga subvencionada per qualsevol organisme públic en jornada igual o superior a 40 hores setmanals.  
Article 27. Quanties   
L'import d'aquesta ajuda es calcularà a raó de 200 euros mensuals per cada discapacitat psíquic contractat, fins a un màxim de 16.828 euros anuals, incloses dues pagues extraordinàries, corresponents al cost salarial del personal contractat o dels servicis de suport. En cap cas la quantia de l'ajuda podrà superar el cost salarial del personal de suport, exclosa la Seguretat Social. A les quanties indicades s'hi aplicarà la corresponent proporcionalitat quan no s'arribe als dotze mesos de contractació, així com en funció de la jornada dedicada a la prestació d'aquest treball o servicis.   
Article 28. Documentació i terminis   
1. Documentació  
A les sol·licituds en model normalitzat caldrà adjuntar-hi, a més de la documentació general que s'estableix en l'article 6, la següent:  
La llista dels treballadors de suport i dels llocs de treball que calga ocupar, així com la jornada de cada treballador dedicada a la prestació d'aquest treball o servicis.  
La memòria del contingut de les funcions encomanades en la qual s'inclourà la duració dels contractes i el tipus de suport, amb identificació del treballadors psíquics que atén cada personal de suport, així com el càlcul de l'import sol·licitat de la subvenció.   
En el cas de realitzar noves contractacions caldrà aportar una còpia del contracte o dels contractes de treball que donen lloc a l'ajuda, comunicat com cal al centre SERVEF corresponent, i els comunicats d'alta en la Seguretat Social   
2. Termini  
A les sol·licituds d'ajudes regulades en aquest capítol, s'hi aplicarà el termini establit en l'article 24.2 paràgraf primer d'aquesta ordre.  
Article 29. Justificació i pagament   
Quant a la justificació i la forma de pagament de les ajudes arreplegades en aquest capítol, s'hi aplicarà el que disposa l'article 25.1 a) d'aquesta ordre.   
CAPÍTOL IV  
Projectes d'inserció a través de CEE + I  
Article 30. Objecte de les ajudes   
Les ajudes arreplegades en aquest capítol tenen com a finalitat donar suport a projectes encaminats a facilitar la contractació laboral en empreses ordinàries de persones discapacitades que prèviament han seguit un itinerari d'inserció en un CEE + I.   
Article 31. Obligacions dels beneficiaris   
Els CEE + I, a més de complir els requisits assenyalats amb caràcter general per als CEE establits en els articles 4 i 18 d'aquesta ordre, hauran de fer constar en els seus estatuts de constitució que, a més de les activitats econòmiques pròpies del centre especial d'ocupació, una de les funcions serà la integració laboral en el mercat ordinari dels treballadors amb discapacitat que tinguen en la seua plantilla, utilitzant per a això un procés previ d'itinerari d'inserció. Excepcionalment, podrà substituir-se aquest requisit pel compromís d'adequació dels estatuts en un termini màxim d'un any des de la data de publicació d'aquesta ordre.   
Article 32. Documentació i termini   
A més de la documentació general que estableix l'article 6, els CEE + I que sol·liciten acollir-se a les ajudes previstes en aquest capítol hauran d'aportar els documents següents:   
a) Projecte d'Inserció Laboral, amb detall del nombre de treballadors acollits, les mesures de suport implantades i els terminis de vigència.   
b) Llista d'empreses ordinàries col·laboradores que es comprometen a contractar els treballadors amb discapacitat del CEE + I una vegada finalitzat l'itinerari d'inserció.   
El termini per a presentar les sol·licituds per a l'obtenció de les ajudes regulades en aquest capítol s'iniciarà l'endemà de la publicació de l'Ordre i finalitzarà el dia 30 de juny de 2006.   
Article 33. Quanties   
1. Per cada treballador que en finalitzar l'itinerari d'inserció siga contractat per l'empresa ordinària per temps indefinit i a jornada completa, el centre especial d'ocupació tindrà dret a una subvenció per un import de 3.000 euros.   
2. Quan el contracte a temps indefinit es concerte a temps parcial, la subvenció de 3.000 euros es reduirà proporcionalment de la jornada pactada.  
Article 34. Justificació i pagament   
1. Les ajudes previstes en aquest capítol es justificaran en el termini que determine la resolució de concessió i, en tot cas, el termini màxim de presentació dels justificants serà el dia 31 d'octubre de 2006.   
2. Amb caràcter específic, i d'acord amb la modalitat de l'ajuda, hauran de presentar la documentació següent:   
a) Còpia del contracte o dels contractes de treball dels treballadors amb discapacitat que després del període de realització d'itineraris d'inserció han sigut contractats per una empresa ordinària, registrat com cal pel SERVEF, o còpia del contracte firmat per les parts juntament amb el justificant de la comunicació telemàtica al SERVEF.   
b) Acreditació de la baixa en el centre especial d'ocupació dels treballadors que cessen per inserció en una empresa ordinària.   
TÍTOL III  
Contractació de treballadors amb discapacitat  
per empreses ordinàries  
CAPÍTOL I  
Disposicions generals  
Article 35. Objecte   
Aquest títol té com a objecte establir incentius per a afavorir la inserció dels treballadors amb discapacitat en el mercat ordinari de treball.   
Article 36. Accions susceptibles de suport   
Les ajudes previstes en aquest títol s'articulen en els programes d'actuació següents:   
a) Programa de suport a la contractació indefinida de treballadors amb discapacitat.   
b) Programa de suport a la contractació indefinida a través d'enclavaments laborals.   
c) Programa de suport a les empreses solidàries.   
d) Programa de suport a la contractació temporal de persones amb discapacitat.   
Article 37. Documentació i terminis   
A. Documentació   
A les sol·licituds en model normalitzat pel SERVEF caldrà adjuntar-hi, a més de la indicada en l'article 6.2, la documentació següent:   
a) Còpia del contracte o dels contractes de treball o de la conversió de contractes temporals que donen lloc a l'ajuda realitzats a persones discapacitades, comunicat com cal al centre SERVEF. En cas de transformació d'un contracte anterior s'aportarà el contracte de què la transformació n'és la causa i, si és el cas, les pròrrogues que se n'hagueren concertat.   
b) Document nacional d'identitat del treballador contractat.   
c) Comunicat d'alta del treballador contractat en la Seguretat Social. En el cas de transformació d'un contracte anterior, s'acompanyarà el corresponent comunicat de variació de dades en la Seguretat Social.   
d) Certificat de minusvalidesa expedit per l'òrgan competent on conste el tipus i el grau de minusvalidesa o acreditació de la condició de persona amb discapacitat d'acord amb el que estableix la disposició addicional tercera d'aquesta ordre.   
e) Acreditació de la inscripció del treballador com a demandant d'ocupació en el centre SERVEF d'ocupació corresponent.   
f) Descripció detallada del lloc de treball, característiques tècniques d'aquest i capacitat que ha de tenir el treballador per a cobrir aquest lloc.   
g) Per a les ajudes d'adaptació de llocs, memòria descriptiva de les necessitats d'adaptació o dotació de mitjans de protecció personal, amb indicació del cost i informe favorable de la Inspecció de Treball.   
h) Declaració responsable que les contractacions realitzades no estan compreses en els casos d'exclusió previstos en l'article 38 d'aquesta ordre.   
i) Declaració acreditativa que l'empresa compleix la normativa sobre integració laboral de persones amb discapacitat, o si és el cas, l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de Persones amb Discapacitat.   
B. Terminis   
1. Les sol·licituds d'ajudes regulades en aquest títol hauran de presentar-se en el termini màxim de dos mesos comptats des de la data d'inici de la prestació laboral o de la transformació objecte de les ajudes, i tindran com a data límit el 31 d'octubre de 2006. Per a les contractacions o les transformacions formalitzades el 2006 en el període previ a la publicació d'aquesta convocatòria, el còmput del termini de dos mesos s'iniciarà l'endemà de l'esmentada publicació.   
2. Les sol·licituds referides al manteniment de contractes o a les transformacions, formalitzats els tres últims mesos de l'any 2005, hauran de presentar-se en el termini màxim de dos mesos a comptar des de l'endemà de la publicació d'aquesta ordre.   
Article 38. Exclusions   
Les subvencions regulades per aquest títol i les bonificacions previstes en el capítol II del Reial Decret 1.451/1983, d'11 de maig, no s'aplicaran en els casos següents:   
a) Contractacions realitzades amb treballadors que, en els vint-i-quatre mesos anteriors a la data de la contractació, hagueren prestat servicis en la mateixa empresa o en el mateix grup d'empreses mitjançant un contracte per temps indefinit.   
El que disposa el paràgraf precedent s'hi aplicarà també en el cas de vinculació laboral anterior del treballador amb empreses a què la sol·licitant dels beneficis haja succeït, en virtut del que estableix l'article 44 de la Llei de l'Estatut dels Treballadors.   
b) Treballadors que hagen finalitzat la seua relació laboral de caràcter indefinit en un termini de tres mesos previs a la formalització del contracte. Aquesta exclusió no s'aplicarà, per la seua pròpia naturalesa, als incentius per a la contractació per l'empresa col·laboradora de treballadors amb discapacitat no inclosos en l'article 6.2 a) o b) del Reial Decret 290/2004, de 20 de febrer, que hagen finalitzat la seua relació laboral de caràcter indefinit amb el centre especial d'ocupació.   
c) Quan es tracte de contractacions temporals, també se n'exclouran les relacions laborals de caràcter especial previstes en l'article 2.1 de la Llei de l'Estatut dels Treballadors.   
Article 39. Tramitació i instrucció   
Les direccions territorials d'Ocupació, com a unitats receptores de les sol·licituds, sol·licitaran un informe dels equips multiprofessionals del corresponent centre de Valoració i Orientació de Discapacitats de la Conselleria de Benestar Social, sobre l'adequació del lloc de treball a la discapacitat del treballador contractat, en el cas de contractacions indefinides o transformació de contractes temporals en indefinits, d'acord amb la seua regulació específica.  
Article 40. Obligacions beneficiaris   
A més de les obligacions establides amb caràcter general en l'article 5 d'aquesta ordre, els beneficiaris de les ajudes regulades en aquest títol:   
1. Hauran de formalitzar els contractes per escrit.   
2. Les entitats beneficiàries estan obligades a mantenir l'estabilitat en l'ocupació dels treballadors amb discapacitat contractats a l'empara d'aquesta disposició per un període mínim de tres anys quan es tracte de contractacions de caràcter indefinit, i per un període mínim d'un any quan es tracte de contractacions de caràcter temporal.   
Durant aquest període, en cas de baixa per acomiadament declarat o reconegut improcedent, serà procedent el reintegrament total de la subvenció; si la baixa ocorreguera per altres causes no imputables als beneficiaris, hauran de substituir-los en el termini d'un mes per altres treballadors amb característiques iguals i comunicar això a l'òrgan que va concedir la subvenció en un termini no superior a 15 dies des de la data del nou contracte, i es beneficiaran en aquest cas només de la bonificació de la quota de la Seguretat Social pels substituts.   
3. Hauran de remetre anualment a la direcció territorial d'Ocupació una llista dels treballadors pels quals s'hagueren concedit les ajudes i les subvencions regulades en aquesta disposició, a fi d'acreditar la seua permanència en l'empresa o, si és el cas, dels treballadors que els hagueren substituït; aquesta obligació s'entendrà durant tres anys a partir de la data de la contractació indefinida del treballador amb discapacitat, i durant un any si es tractara d'una contractació temporal.   
4. En el cas de transformació del contracte inicial objecte d'ajuda, de contracte temporal a indefinit, caldrà comunicar aquesta circumstància a l'organisme gestor d'aquesta ajuda.   
Article 41. Liquidació i forma de pagament   
1. Una vegada dictada la resolució de concessió de les ajudes o les subvencions a què es refereix aquest títol, es lliurarà l'import total de l'ajuda reconeguda a cada beneficiari. La percepció de les ajudes per a adaptació de llocs de treball requerirà la presentació dels justificants que acrediten la despesa realitzada, amb la data límit del 21 de novembre de 2006.   
2. Les bonificacions de la Seguretat Social que es deriven de la contractació indefinida de treballadors amb discapacitat es regiran per la normativa estatal, i en concret pel que estableix el Reial Decret 1.451/1983, d'11 de maig, en la redacció del Reial Decret 170/2004, o la norma que el poguera substituir.   
3. Correspon als directors territorials d'Ocupació del SERVEF, per delegació de la directora general del SERVEF, el reconeixement de l'obligació i la proposta de pagament d'aquestes.   
Article 42. Normativa supletòria   
En allò no regulat expressament en aquest títol hi valdrà el que disposa la següent normativa d'aplicació:   
. Per a les ajudes establides en els capítols II i V caldrà ajustar-se a allò disposat per l'Ordre de 13 d'abril de 1994, del Ministeri de Treball i Seguretat Social (BOE de 5 de maig), per la qual es regula la concessió d'ajudes i de subvencions sobre el foment de l'ocupació de treballadors minusvàlids que estableix el capítol II del Reial Decret 1.451/1983, d'11 de maig, o les altres disposicions que la modifiquen o la despleguen.   
. Per a les ajudes establides en el capítol III, caldrà ajustar-se al que disposa el Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.   
CAPÍTOL II  
Programa de suport a la contractació indefinida ordinària   
de treballadors amb discapacitat  
Article 43. Ajudes   
1. Les empreses que, durant aquest exercici, contracten per temps indefinit i a jornada completa treballadors amb discapacitat desocupats inscrits en els centres SERVEF d'Ocupació, tindran dret a les ajudes següents:   
a) Una subvenció de 3.907 euros per cada treballador contractat, així com la bonificació prevista en l'article 7.1.a) del Reial Decret 1.451/83, d'11 de maig (BOE de 4 de juny), de les quotes empresarials a la Seguretat Social, incloses les d'accidents de treball i malaltia professional i les de recaptació conjunta, del 70% per cada treballador amb discapacitat contractat menor de 45 anys, en cas de dones, aquest percentatge serà del 90%, o del 90% per cada treballador discapacitat major de 45 anys, i en cas de dones aquest percentatge serà del 100%.   
b) Una subvenció, compatible amb les anteriors ajudes, que podrà arribar a 902 euros per treballador amb discapacitat contractat, destinada a l'adaptació dels llocs de treball o a la dotació d'equips de protecció personal necessaris per a evitar accidents laborals al treballador amb discapacitat contractat, o eliminar barreres o obstacles que impedisquen o dificulten el treball dels treballadors minusvàlids amb discapacitat. Si aquesta ajuda no fóra sol·licitada per l'empresa, podrà ser sol·licitada pel treballador mateix.   
2. Quan el contracte a temps indefinit es concerte a temps parcial, es mantindran les ajudes descrites en l'apartat anterior, si bé la subvenció de 3.907 euros es reduirà proporcionalment de la jornada pactada.   
3. La transformació en indefinits a jornada completa o a temps parcial dels contractes temporals de foment d'ocupació per a treballadors amb discapacitat, efectuada a l'empara del que disposa l'article 44.3 de la Llei 42/94, de 30 de desembre, de Mesures Fiscals Administratives i d'Ordre Social, en la redacció de la disposició addicional sisena de la Llei 13/96, de 30 de desembre, de Mesures Fiscals Administratives i d'Ordre Social, així com la transformació en indefinits dels contractes temporals, d'aprenentatge, en pràctiques, per a la formació, de relleu i de substitució per anticipació de l'edat de jubilació, subscrits amb treballadors que en el moment de la transformació tinguen la condició de treballadors amb discapacitat d'acord amb el que estableix la disposició addicional tercera d'aquesta ordre, seran objecte de les ajudes establides en els apartats anteriors.   
4. Les cooperatives de treball associat que incorporen treballadors amb discapacitat com a socis tindran dret als beneficis establits en els números anteriors.   
5. Així mateix, tindran dret als beneficis establits en els apartats anteriors les empreses que mantinguen com a treballadors a treballadors amb discapacitat que, reunint els requisits establits en aquest capítol, s'hagueren integrat en els tres últims mesos de l'any 2005.   
6. L'import de les ajudes previstes en aquest capítol no podrà superar, en concurrència amb altres ajudes públiques per a la mateixa finalitat, el 60% del cost salarial anual corresponent al contracte que hi dóna dret, d'acord amb el que disposa l'apartat tercer de l'article 7 del Reial Decret 1.451/1983, en la redacció del Reial Decret 27/2000, de 14 de gener.   
CAPÍTOL III  
Programa de suport a la contractació indefinida   
a través d'enclavaments laborals  
Article 44. Ajudes   
1. Les empreses col·laboradores que, durant aquest exercici i d'acord amb el que regula el Reial Decret 290/2004, de 20 de febrer, contracten amb caràcter indefinit un treballador de l'enclavament amb discapacitat que tinga especials dificultats per a l'accés al mercat ordinari de treball d'acord amb el que disposa l'article 6.2.a) o b) del mencionat Reial Decret, tindran dret a les ajudes següents:   
a) Subvenció de 7.814 euros per cada contracte de treball subscrit a jornada completa. Si el contracte fóra a temps parcial, la subvenció es reduirà proporcionalment d'acord amb la jornada de treball pactada.   
Aquesta subvenció podrà ser destinada per l'empresa col·laboradora, totalment o parcialment, a servicis de suport del treballador.   
b) Bonificació del 100% en les quotes empresarials de la Seguretat Social, incloses les d'accident de treball i de malaltia professional i les quotes de recaptació conjunta durant tota la vigència del contracte.   
c) Subvenció per adaptació del lloc de treball i per eliminació de barreres o d'obstacles, de conformitat amb el que estableix l'article 43.1.b) d'aquesta ordre.   
2. Per a tenir dret a aquestes ajudes, la contractació dels treballadors haurà de realitzar-se sense solució de continuïtat i transcorregut, almenys, un termini de tres mesos des de l'inici de l'enclavament o des de la incorporació del treballador si aquesta fóra posterior a l'inici de l'enclavament.   
Article 45. Documentació específica   
A les sol·licituds, en model normalitzat pel SERVEF, caldrà adjuntar-hi, a més de la documentació indicada en els articles 6.2 i 37 A. d'aquesta ordre, la documentació següent:   
a) Contracte subscrit entre l'empresa col·laboradora i el centre especial d'ocupació, en els termes i les condicions establits per l'article 5 del Reial Decret 290/2004, de 20 de febrer, mitjançant el qual es formalitze l'enclavament laboral.   
b) Comunicació a la Direcció General del SERVEF d'aquest contracte i de les possibles pròrrogues, en el termini d'un mes des de la firma.   
c) Contractes de treball subscrits amb els treballadors amb discapacitat i dels corresponents certificats de minusvalidesa, a l'efecte de comprovar que es tracta de treballadors amb especials dificultats d'accés al mercat ordinari de treball, en els termes de l'article 6.2 del Reial Decret 290/2004, de 20 de febrer.   
Article 46. Requisits de l'enclavament   
S'entendrà per enclavament laboral el contracte entre una empresa del mercat ordinari de treball, anomenada empresa col·laboradora, i un centre especial d'ocupació, per a la realització d'obres o de servicis que tinguen relació directa amb l'activitat normal d'aquella i per a la realització de la qual un grup de treballadors amb discapacitat del centre especial d'ocupació es desplaça temporalment al centre de treball de l'empresa col·laboradora, amb els requisits i les condicions establits pel Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.   
CAPÍTOL IV  
Programa de suport a les empreses solidàries  
Article 47. Ajudes   
Les empreses privades, siga quina siga la seua forma jurídica, i les entitats privades sense ànim de lucre que tinguen en plantilla un nombre de 50 treballadors o més i superen el percentatge legal mínim de treballadors amb discapacitat entre els seus empleats, computat aquest percentatge en els termes regulats en l'article 38.1 de la Llei 13/1982, de 7 d'abril, d'acord amb la redacció de la Llei 24/2001, de 30 de desembre (BOE de 31 de desembre de 2001), o que, tenint una plantilla inferior a 50 treballadors, hi tinguen algun treballador amb discapacitat, i en els dos casos, siguen col·laboradores d'un CEE i realitzen una contractació indefinida d'un treballador discapacitat que prèviament haja estat contractat per aquest CEE durant un període mínim de 12 mesos, podran sol·licitar una ajuda de 2.000 euros per cada contracte per temps indefinit i a jornada completa efectuat durant l'any 2006 a treballadors amb discapacitat desocupats, quantitat que es reduirà en la corresponent proporció si es tracta de jornada parcial.  
Article 48. Sol·licitud i tramitació   
La tramitació i la resolució de la sol·licitud es faran en conjunt amb la presentada respecte del mateix contracte per a les ajudes per contractació indefinida previstes en el capítol II d'aquest títol, i serà necessària l'aprovació d'aquestes últimes per a la concessió de la corresponent a empresa solidària.   
Article 49. Requisits dels beneficiaris   
A més dels requisits i de les obligacions indicats amb caràcter general en l'article 5 i 6 d'aquesta ordre, els sol·licitants hauran d'acreditar:   
. Que abans de la contractació objecte de l'ajuda tinguen el percentatge legal mínim de treballadors amb discapacitat.   
. Que han realitzat un nou contracte indefinit amb un treballador desocupat amb discapacitat i han sol·licitat per la mencionada contractació les ajudes per contractació previstes en el capítol II d'aquest títol.   
. Que manifesten el compromís de continuar mantenint en el futur els requisits anteriors durant tres anys a partir de la contractació que siga objecte de subvenció.   
CAPÍTOL V  
Programa de suport a la contractació temporal   
de persones amb discapacitat  
Article 50. Ajudes   
1. Les entitats que complisquen els requisits establits en l'article 3, paràgraf f), d'aquesta ordre, i que inicialment contracten temporalment treballadors desocupats amb discapacitat durant 2006 amb una duració mínima de 12 mesos, podran accedir a una ajuda d'1.800 euros per a la contractació inicial per cada treballador amb discapacitat contractat, llevat que el contracte es transforme en indefinit durant l'any de duració del contracte, i en aquest cas la subvenció serà proporcional a la duració del contracte temporal, si obtenen les corresponents ajudes de la transformació.   
2. Quan el contracte temporal es concerte inicialment a temps parcial, l'ajuda es reduirà proporcionalment de la jornada pactada.   
3. Així mateix tindran dret a l'ajuda establida en l'apartat anterior, les empreses que mantinguen com a treballadors a treballadors amb discapacitat que, reunint els requisits establits en aquest capítol, s'hagueren integrat en els tres últims mesos de l'any 2005.   
4. Les empreses que subscriguen contractes temporals de foment de l'ocupació per a treballadors amb discapacitat, d'acord amb el que estableix l'article 44.2.1 de la Llei 42/1994, de 30 de desembre, de Mesures Fiscals, Administratives i de l'Ordre Social, o, sempre que la seua duració siga igual o superior a 12 mesos; contractes en pràctiques o per a la formació regulats en l'article 11 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, o contractes de duració determinada a l'empara de l'article 15 de l'esmentat Text Refós, tindran dret a sol·licitar la subvenció establida en el punt b) de l'apartat 1 de l'article 43 d'aquesta ordre. Si aquesta ajuda no fóra sol·licitada per l'empresa, podrà ser sol·licitada pel treballador mateix.   
TÍTOL IV  
Foment de l'ocupació autònoma per a persones   
amb discapacitat  
Article 51. Ajudes a l'ocupació autònoma   
Les persones amb discapacitat que, estant desocupades i inscrites com a demandants en els centres SERVEF d'Ocupació, desitgen establir-se com a treballadores autònomes per compte propi i l'activitat de les quals, que haurà de començar l'any 2006, es trobe domiciliada a la Comunitat Valenciana, podran accedir a les ajudes següents:   
a) Subvenció de 3.907 euros com a ajuda en concepte de renda de subsistència, de manera que es garantisca una mínima solvència en l'inici de l'activitat. Aquesta quantia podrà incrementar-se en 1.500 € addicionals quan la beneficiària de l'ajuda siga una dona desocupada. Aquestes ajudes es concediran de forma conjunta i acumulada, o separadament en el supòsit que no hi haja crèdit adequat i suficient, en el pressupost de la Generalitat Valenciana per a l'any 2006.  
b) Subvencions financeres dels interessos dels préstecs destinats a finançar les inversions necessàries per a la constitució en treballadors autònoms o per compte propi que obtinguen d'aquelles entitats de crèdit, públiques o privades, que tinguen subscrit, a aquest efecte, el pertinent conveni de col·laboració financera amb la Conselleria d'Economia, Hisenda i Ocupació.   
En el cas de sol·licitud d'ajuda financera, el préstec haurà de formalitzar-se en l'exercici 2006 i sempre abans de la sol·licitud d'ajuda. No seran subvencionables els préstecs que no reunisquen les condicions i les característiques indicades en els esmentats convenis.   
La quantia de l'ajuda serà de fins a tres punts de reducció d'interessos de préstecs destinats a finançar inversions necessàries per a la constitució en treballador per compte propi. Es calcularan com si els interessos de cada any es reberen d'una sola vegada en el moment de la concessió del préstec.   
L'import dels préstecs objecte de la subvenció estarà comprés entre 3.005 euros i 50.000 euros.   
Quan el préstec siga superior a 12.021 euros, el peticionari haurà d'adjuntar-hi el pla d'inversions seguint el model normalitzat juntament amb les factures corresponents a la justificació de la despesa, i en aquest cas el valor d'aquestes fixarà l'import màxim del préstec subvencionable. En els préstecs l'import dels quals no supere els 12.021 euros, l'amortització serà com a màxim de cinc anys, i en els superiors a aquest import, podrà ser fins a huit anys, tot això sense perjuí que puguen concertar-se operacions de major duració o quantia, cas en què el tram que excedisca de l'indicat anteriorment no serà objecte de subvenció.   
El tipus d'interés serà fix o variable i es determinarà l'any de la convocatòria en la forma que estableixen els convenis en vigor.   
En tot cas, la persona beneficiària de les ajudes establides en aquest article haurà de contribuir al finançament de les despeses derivades de l'actuació per a la qual es concedeix la subvenció en un percentatge no inferior al 25 per cent d'aquelles. L'incompliment del que disposa aquest paràgraf determinarà la denegació de la subvenció corresponent.   
Article 52. Requisits específics dels beneficiaris   
a) Tenir reconeguda la condició de discapacitat en els termes previstos en la disposició addicional tercera d'aquesta ordre.   
b) Estar desocupat i inscrit com a demandant d'ocupació en el corresponent centre SERVEF d'Ocupació fins al moment de l'inici de l'activitat.   
c) No haver estat enquadrat en el Règim de Seguretat Social de treballadors per compte propi en els sis mesos anteriors a l'inici de l'activitat.   
No podran obtenir les ajudes establides en aquest títol els qui les hagueren gaudides en algun dels tres exercicis anteriors al de nova petició.   
Article 53. Documentació i termini   
1. Documentació   
Els qui sol·liciten les ajudes per a establir-se com a treballadors autònoms, hauran d'aportar, a més de la indicada en l'article 6.2, la documentació següent:   
. Fotocòpia acarada del document nacional d'identitat   
. Acreditació de la inscripció com a demandant d'ocupació en el centre SERVEF d'Ocupació corresponent,   
. Memòria de l'activitat a realitzar, amb indicació succinta de les inversions projectades i de les fonts de finançament, on s'especifique si suposa la creació d'altres llocs de treball a més del del promotor.   
. Certificat del grau de minusvalidesa o acreditació de la condició de persona amb discapacitat d'acord amb el que estableix la disposició addicional tercera d'aquesta ordre.   
. Un informe de vida laboral emés per la Tresoreria General de la Seguretat Social.   
. En els casos en què se sol·licite subvenció financera, s'aportarà la pòlissa del préstec formalitzat.   
. En el supòsit de préstec superior a 12.021 euros, projecte d'inversions i documents acreditatius d'haver sigut realitzat.   
. Declaració d'alta en el Cens d'Obligats Tributaris (model 036) i resolució o certificat de la Tresoreria General de la Seguretat Social relativa a la inclusió en el règim per compte propi corresponent de la Seguretat Social, o si és el cas, certificat expedit per l'òrgan competent del col·legi professional que corresponga relatiu a la incorporació a la mutualitat que tinga establida el mencionat col·legi.   
. Declaració responsable de no haver gaudit en algun dels tres exercicis anteriors d'aquestes ajudes ni sol·licitat en aquest exercici altres subvencions pel mateix concepte.   
2. Termini   
Les sol·licituds es presentaran, a partir de l'endemà de la publicació d'aquesta ordre i en el termini de dos mesos des de l'alta en el Cens d'Obligats Tributaris, havent sol·licitat, si és el cas, el corresponent préstec, i amb la data límit del 30 de setembre de 2006.  
Per a les altes en el Cens d'Obligats Tributaris formalitzades en l'exercici 2006 però en el període previ a la publicació d'aquesta convocatòria, el còmput del termini de dos mesos s'iniciarà a partir de l'endemà de la publicació.  
Article 54. Obligacions del beneficiari   
Els destinataris de les ajudes tindran obligació de mantenir l'activitat empresarial i l'alta en la Seguretat Social o equivalent, durant un mínim de dos anys. En cas d'incompliment, llevat que s'acrediten causes alienes a la voluntat del beneficiari, serà procedent el reintegrament de les subvencions percebudes, de forma proporcional al temps que quede per al compliment dels tres anys.  
Així mateix, els beneficiaris estaran obligats a no cancel·lar el préstec durant el primer any de vida d'aquest. En cas contrari, estaran obligats a reintegrar la totalitat de les subvencions percebudes. Si es produeix l'amortització anticipada del préstec, amb l'autorització prèvia del SERVEF, una vegada transcorregut el període de manteniment obligatori es reintegrarà la part de subvenció financera no rebuda.   
En el termini de dos mesos següents a la notificació de la resolució de concessió de l'ajuda caldrà aportar un quadre d'amortització o d'informació bancària acreditativa de l'aplicació de l'import subvencionat a la reducció del principal del préstec. En cas contrari, s'estarà obligat a reintegrar la totalitat de les subvencions percebudes.   
Article 55. Liquidació de les ajudes   
1. Una vegada dictada la resolució de concessió d'ajudes a què es refereix aquest títol, es lliurarà l'import total reconegut al beneficiari.   
2. Les subvencions concedides en concepte de reducció d'interessos s'endossaran d'una sola vegada a l'entitat creditícia que haguera concedit el préstec, la qual practicarà l'amortització del principal en la quantia d'aquelles.   
3. Correspon als directors territorials d'Ocupació del SERVEF, per delegació de la secretària autonòmica d'Ocupació i directora general del SERVEF, el reconeixement de l'obligació i la proposta de pagament de les ajudes.   
DISPOSICIONS ADDICIONALS  
Primera   
Per a l'exercici 2006, i de conformitat amb el que estableix la Llei 15/2005, de 26 de desembre, de Pressupostos de la Generalitat Valenciana per a l'exercici 2006, (DOGV de 30 de desembre de 2005), les ajudes convocades per aquesta ordre es finançaran a càrrec del subprograma 322.51 .Foment d'ocupació., del Servici Valencià d'Ocupació i Formació, per un import global màxim de 60.304.097,00 €, segons el detall de línies i d'imports que s'especifica a continuació:  
a) Les ajudes per als programes de creació d'ocupació estable i manteniments de llocs de treball en centres especials d'ocupació, establides en els capítols I i II del títol II d'aquesta ordre, es finançaran a càrrec del capítol 4, codi línia T2240, per un import global de 55.954.285,00 €.  
b) Les ajudes per al programa de .Retribució del personal directiu. de centres especials d'ocupació, establides, dins de l'.Assistència tècnica. de .Manteniment de llocs de treball. en el capítol II del títol II d'aquesta ordre, es finançaran a càrrec del capítol 4, codi línia T2240, per un import global d'1.250.000,00 €, .Fons GVA no condicionats..  
c) Les ajudes a l'ocupació amb suport en centres especials d'ocupació, establides en el capítol III del títol II d'aquesta ordre, es finançaran a càrrec del capítol 4, codi línia T2240, per un import global de 2.300.000, 00 €, .Fons GVA no condicionats..  
d) Les ajudes per a projectes d'inserció a través de CEE+I, establides en el capítol IV del títol II d'aquesta ordre, es finançaran a càrrec del capítol 4, codi línia T2240, per un import global de 60.000 €, .Fons GVA no condicionats..  
e) Les ajudes per a despeses financeres establides en el capítol II del títol II d'aquesta ordre, es finançaran a càrrec del capítol 4, codi línia T2240, per un import global de 25.000,00 €, .Fons GVA no condicionats..  
f) Les ajudes per a la contractació indefinida ordinària de treballadors amb discapacitat, establides en el capítol II del títol III d'aquesta ordre i per a la contractació indefinida a través d'enclavament laborals, establides en el capítol III del títol III d'aquesta ordre, es finançaran a càrrec del capítol 4, codi línia T2240, per un import global màxim de 3.750.000,00 €, i es distribueixen territorialment:  
1.000.000,00 € per a atendre els expedients d'aquestes ajudes que resolga la Direcció Territorial d'Ocupació d'Alacant.  
600.000,00 € per a atendre els expedients d'aquestes ajudes que resolga la Direcció Territorial d'Ocupació de Castelló.  
2.150.000,00 € per a atendre els expedients d'aquestes ajudes que resolga la Direcció Territorial d'Ocupació de València.  
g) Les ajudes per a l'empresa solidària, establides en el capítol IV del títol III d'aquesta ordre, es finançaran a càrrec del capítol 4, codi línia T2240, per un import global màxim de 180.000 €, .Fons GVA no condicionats..  
h) Les ajudes per a la contractació temporal de treballadors amb discapacitat, establides en el capítol V del títol III d'aquesta ordre, es finançaran a càrrec del capítol 4, codi línia T2240, per un import global màxim de 400.000 €, dels quals 280.000,00 € estan finançats pel Fons Social Europeu.  
i) Les ajudes per a la inversió, establides en el capítol II del títol II d'aquesta ordre, per a adaptació de llocs de treball i eliminació de barreres arquitectòniques en centres especials d'ocupació, es finançaran a càrrec del capítol 7, codi línia T2243, per un import global màxim de 190.000,00 €.  
j) Les ajudes per a la inversió, establides en els capítols II, III i V del títol III d'aquesta ordre, per a adaptació de llocs de treball en empreses ordinàries, es finançaran a càrrec del capítol 7, codi T2243, per un import globla màxim de 50.000,00 €.  
k) Les ajudes per al foment de l'ocupació autònoma per a persones amb discapacitat, establides en el títol IV d'aquesta ordre, es finançaran a càrrec del capítol 4, per un import global màxim de 800.000,00 €, dels quals:  
. 700.000,00 € corresponen a .Fons del MTAS., es finançaran a càrrec de la línia T2240 i es distribueixen territorialment:  
182.000,00 € per a atendre els expedients d'aquestes ajudes que resolga la Direcció Territorial d'Ocupació d'Alacant.  
98.000,00 € per a atendre els expedients d'aquestes ajudes que resolga la Direcció Territorial d'Ocupació de Castelló.  
420.000,00 € per a atendre els expedients d'aquestes ajudes que resolga la Direcció Territorial d'Ocupació de València.  
. 100.000,00 €, destinats a l'increment addicional per dona treballadora, dels quals 75.000,00 € estan finançats pel Fons Social Europeu i la resta corresponen a .Fons GVA no condicionats., es finançaran a càrrec de la línia T2446 i es distribuixen territorialment:  
26.500,00 € per a atendre els expedients d'aquestes ajudes que resolga per la Direcció Territorial d'Ocupació d'Alacant.  
13.500,00 € per a atendre els expedients d'aquestes ajudes que resolga la Direcció Territorial d'Ocupació de Castelló.  
60.000,00 € per a atendre els expedients d'aquestes ajudes que resolga la Direcció Territorial d'Ocupació de València.  
Segona   
Les ajudes previstes en els capítols IV .Programa de suport a les empreses solidàries. i V .Programa de suport a la contractació temporal de persones amb discapacitat. del títol III .Contractació de treballadors amb discapacitat per empreses ordinàries., estan sotmeses al règim d'ajudes de minimis establit en el Reglament (CE) núm. 69/2001 de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes de minimis, publicat en el DOCE de data 13.1.2001, en el cas de les entitats ocupadores siguen empreses, persones físiques o jurídiques amb independència de la forma jurídica adoptada per a ser constituïdes. Tot això sense perjuí del que disposa el Reglament (CE) 2204/2002 de la Comissió, de 12 de desembre de 2002, relatiu a l'aplicació dels articles 87 i 88 del tractat CE a les ajudes estatals per a l'ocupació.   
Tercera   
A l'efecte d'aquesta ordre d'ajudes, tindran la consideració de treballadors amb discapacitat, els següent:  
a) Aquells que tinguen un grau de minusvalidesa reconegut igual o superior al 33%.  
b) En compliment de l'article 1.2 de la Llei 51/2003, d'igualtat d'oportunitats, no discriminació i accessibilitat universal de les persones amb discapacitat, es consideraran afectats per una discapacitat igual o superior al 33% els pensionistes de la Seguretat Social, que tinguen reconeguda una pensió d'incapacitat permanent total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat.  
En aquest cas, i per a la determinació del grau de minusvalidesa es tindran en compte els criteris establits en la disposició addicional tercerca del Reial Decret 357/1991.  
Quarta   
Aquesta ordre arreplega les bases establides pel Ministeri de Treball per a les ajudes la gestió i el control de les quals ha sigut transferida a la Generalitat Valenciana i contingudes en les disposicions següents:  
Llei 13/82, d'Integració Social de minusvàlids i legislació de desplegament i modificativa.  
RD 1.451/1983, d'11 de maig, pel qual es regula l'ocupació selectiva i les mesures de foment de l'ocupació dels treballadors minusvàlids, i legislació modificativa, i en concret al RD 170/2004 i 290/2004.  
L'Ordre de 16 d'octubre de 1998, del Ministeri de Treball i Afers Socials, que estableix les bases reguladores per a la concessió d'ajudes i de subvencions públiques destinades al foment de la seua integració laboral en centres especials d'ocupació i treball autònom.  
Ordre de 13 d'abril de 1994, del Ministeri de Treball i Seguretat Social, per la qual es regula la concessió de les ajudes i subvencions sobre foment d'ocupació dels treballadors minusvàlids, establides en el capítol II del Reial Decret 1.451/1983.  
Així mateix, s'hi aplicarà la Llei 38/2003, de 17 de novembre, General de Subvencions, tenint en compte les particularitats regulades en el Reial Decret 357/2003, de 24 de març, en els programes la regulació dels quals correspon a l'Estat i la gestió dels quals ha sigut transferida a la Generalitat Valenciana, compresos en el capítol I .Projectes de creació d'ocupació estable. i capítol II .Manteniment de llocs de treball. del títol II .Centres especials d'ocupació.; capítol II .Programa de suport a la contractació indefinida ordinària de treballadors amb discapacitat. i capítol III .Programa de suport a la contractació indefinida a través d'enclavament laborals. del títol III .Contractació de treballadors amb discapacitat per empreses ordinàries.; i el títol IV .Foment d'ocupació autònoma per a persones amb discapacitat..  
Per als programes d'ajudes finançats amb fons propis o europeus, s'hi aplicaran els preceptes bàsics de la Llei 38/2003, General de Subvencions i els preceptes en vigor del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991. Aquests programes són els compresos en el capítol II, pel que fa a despeses financeres i ajuda a directius, capítol III .Ocupació amb suport en CEE. i capítol IV .Projectes d'inserció a través de CEE+I., tots del títol II; capítol IV .Programa de suport a les empreses solidàries. i capítol V .Programa de suport a la contractació temporal de persones amb discapacitat., els dos del títol III.  
DISPOSICIONS FINALS  
Primera   
S'autoritza la directora general del SERVEF a dictar les disposicions i adoptar les mesures que considere oportunes per al desenvolupament i l'aplicació d'aquesta ordre.   
Es delega en la directora general del SERVEF la competència per a ampliar els terminis de justificacions, amb caràcter excepcional, quan hi concórreguen circumstàncies motivades com cal que impossibiliten que siguen presentades en els terminis indicats.   
Segona   
Aquesta ordre entrarà en vigor l'endemà de la publicació en el Diari Oficial de la Generalitat Valenciana.   
Contra aquest acte, que esgota la via administrativa, els interessats podran interposar-hi un recurs contenciós administratiu en el termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant l'òrgan que va dictar la resolució en el termini d'un mes, computat en els termes indicats, de conformitat amb el que disposen els articles 116 i 117 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, en la redacció de la Llei 4 /1999, de 13 de gener. Tot això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent.  
Quan la interessada siga una administració local, podrà efectuar un requeriment previ a la interposició del recurs contenciós administratiu, davant l'òrgan competent en el termini de dos mesos que es computaran a partir de l'endemà del dia en què es notifique, en els termes previstos en l'article 44 de la Llei 29/1998.  
Davant la desestimació per silenci administratiu, podrà interposar-s'hi un recurs idèntic, en el termini de sis mesos des que haguera finalitzat el termini per a dictar i notificar la resolució expressa que es menciona en el punt 2 d'aquest article, tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa; i sense perjuí del que disposen els articles 116 i 117, abans esmentats.   
València, 2 de maig de 2006   
El conseller d'Economia, Hisenda i Ocupació,   
GERARDO CAMPS DEVESA